text:
Umugabo witwa Nzayisenga Soviline w’imyaka 46 y’amavuko yapfuye yishwe n’amazi nyuma yo kugwa mu mugezi witwa Ururumanza uherereye mu mudugudu wa Karama, akagari ka Kizibere, mu murenge wa Mbuye
Uyu mugezi wahitanye uyu mugabo ubusanzwe ngo ni umugezi utemba utajya ukama no mu gihe cy’impeshyi nubwo ngo hari ubwo amazi yawo ajya agabanuka mu gihe cy’izuba ryinshi.
Bitewe nuko muri iyi minsi hamaze iminsi hagwa imvura nyinshi, uyu mugezi kuri ubu ngo waruzuye kuburyo kuwambuka bisaba gushishoza ukareba utuyira twashyizweho two kwambukiraho ukabona kwambuka.
Uyu mugabo witwa Nzayisenga Soveline rero ngo yanyuze kuri uyu mugezi yaganjijwe n’inzoga kuko ngo yawambutse avuye mu kabari nkuko abamubonye atashye babitangaza bikaba bikekwa ko yaba yaguye muri uwo mugezi bitewe nuko bwari bwije kandi yari yasinze.
Umuyobozi w’umurenge wa Mbuye, Jean Paul Byiringiro, yemeje aya makuru avuga ko icyo bakeka ari uko yaba yaguye muri ayo mazi kubera ko yari yasinze kuko ngo uwo mugezi ufite inzira nto zo kwambukiraho.
Niringiyimana Janvier wageze ahasanzwe umurambo wa nyakwigendera yatubwiye ko abantu bawusanze mu mazi bagiye guhinga mu gitondo cyo kuri uyu wa 5 Ukwakira 2016.
Niringiyimana yagize ati:"abantu bamubonye nka saa mbiri z’ijoro ava mu kabari atashye bavuga ko yari yasinze, ubwo rero kubera ko aho ataha abanza kwambuka uwo mugezi, ashobora kuba yaguyemo bitewe nuko yari yasinze kandi hari no mu mwijima w’ijoro"
Yakomeje agira ati: " Ubwo rero umugore yamutegereje aramubura mu gitondo abantu bajyaga guhinga bamusanga muri uwo mugezi yapfuye"
Abambuka uyu mugezi ngo barasabwa kwitonda muri iki gihe cy’imvura nyinshi kandi bakawambuka hakigaragara mu rwego rwo kwirinda kuba bawugwamo.
Nyakwigendera Nzayisenga Soviline asize umugore n’umwana umwe.


c: text/html

text:
Abarerera mu bigo by’amashuri yisumbuye mu mujyi wa Musanze, baravuga ko ikibazo cy’imyambarire mibi ikomeje kugwira mu bana igirwamo uruhare n’ibigo bigamo byemera ko iyi myambarire igaragara mu bigo byabo, mu gihe abarezi bo bashinja bamwe mu babyeyi kubabera urugero rubi.
Aba babyeyi bavuga ko umuco wo kwambara impenure ku bakobwa ndetse no kwambarira amapantaro mu ntege ku bahungu, abana bawigira mu bigo by’amashuri bigamo, bakawukurana abayobozi barebera.
Bamwe mu bayobozi b’ibigo by’amashuri bo baratangaza ko ngo rimwe na rimwe hari n’ababyeyi baba bambara nabi k’uburyo abana babo babigana.Gusa ibi bintu ngo bigomba gucika k’ubufatanye bw’ababyeyi n’abarezi, kabone n’ubwo bitana ba mwana.
Hakizimana Emmanuel, umwe mu babyeyi baganiriye n’Imvaho Nshya, yagize ati:“Kuri ubu imyambarire y’urubyiruko ni ikibazo, kandi abarangwa n’imyambarire mibi ni abitwa ngo bagiye mu mashuri, na we se ujya kubona ukabona umwana aje mu biruhuko ukabona ari kwambarira ipantaro mu ntege, umukobwa ukabona yambaye ingutiya wagereranya n’umushwaro yakenyeye.
Ibi rero mbona abayobozi b’ibigo by’amashuri babigiramo uruhare rukomeye, kuko niba batabihagurukiye mu bigo by’amashuri tuzagera ubwo dusanga bambaye ubusa”.
Uyu mubyeyi akomeza avuga ko ngo nanone babikura ku banyamahanga na bo baba bambaye bakurikije umuco wabo, ibi bintu bishobora kuzatuma ngo abana b’abanyarwanda bata umuco wabo.
Asaba ko mu masomo abanyeshuri bahabwa ajyanye no gukunda igihugu batozwa no kumenya imyambarire iranga umunyarwanda.
Umuyobozi w’ikigo cy’amashuri yisumbuye cya ESSA Ruhengeri, Basa Ngabo Jean, we asanga ahanini imyambarire mibi y’abana bayikomora kuri bamwe mu babyeyi babo, nabo usanga bambaye mu buryo buteye isoni.
Yagize ati:“Rimwe na rimwe bamwe mu babyeyi barenganya abayobozi cyangwa se abarezi b’ibigo by’amashuri, none se urambwira ngo byakumvikana bite ko umubyeyi aza gusura umwana we yambaye impenure, kandi isuku igira isoko, hanyuma umwana akazambara ate?
Twe hano kubera ko abanyeshuri benshi aba ari abakobwa, umwambaro w’ishuri bawugura hano tubasaba kwambara bakikikwiza, hari rero abaduca mu rihumye bagakata amajipo yabo, iyo tugufashe tugusaba gukuramo ako kajipo gato ukongera ukagura indi ndende”.
Uyu muyobozi akomeza avuga ko imyambarire myiza ijyanye n’umuco izakomeza kubaho k’ubufatanye bw’ababyeyi n’abarezi.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.

robotstxt: allowed

filter: keep


text:
Nkimara kuva kwa muganga namaze nk’icyumweru kimwe mpita nzamuka nsubira i Kigali. Mu by’ukuri namaze kugera i Kigali ndongera ntwarwa n’iby’isi, numva ntangiye kwikanga mbaye umuntu, ndatangira nkora ibyaha noneho bidasanzwe birenze n’ibyo nakoraga mbere .
Ndangije Imana iravuga iti :’ Reka nze nkwereke , inkubita indi ndwara imbera nk’iya mbere nyiburira umuganga nyiburira n’umuti. Narwaye kujya mu mihango kudashira, nyimarana imyaka igera nko kuri itatu. Iyo ni iyo nibuka kuko nzi ko nayimaranye igihe kirekire. Ariko ntibyari bisanzwe kuko narababaraga bya hatari, ukagira ngo bafashe icyuma baragitwika bakajya bakivuruguta mu nda yo hasi.
Ubwo buzima ndabubana, njya kwa muganga ntungwa n’ibinini. Ubu nanyoye ibinini bibaho n’ibitabaho byose. Natewe inshinge zibaho n’izitabaho zose ku bw’ubwo burwayi bundi bwa kabiri. Kwari ukuva bihoraho bitagira n’isegonda n’imwe bishira. Nagiye kwa muganga biranga.
Kigali yose ubu ahenshi abaganga baranzi ku bw’iyo mpamvu. Hari n’aho nahingukaga bakavuga bati: ” Aaaa ! wa mukobwa aragarutse, ba ugiye hariya twakire abandi. Nyine bari barampaze. Nza kugera igihe nanone mbona byanze nsubira mu rugo, njya mu bapfumu ye biranga . Umupfumu ati: ‘ Nzakuvura.’ Bandya amafaranga […] mfata n’inka nari mfite ndayigurisha, biranga biba iby’ubusa. Ngeze aho ndavuga nti: ‘ rero, ibi ntibyavamo. Ngeze aho gusaba mama isabune. Nsigaye nirirwa mbabara gusa. Aho kugira ngo nongere gupfira muri iki cyaro abantu bose bandeba bampa urwa amenyo, reka nongere nsubire i Kigali.”
Nari umuntu wahoranaga ububabare, agahanga nagafatanyije, nashinze iryinyo ku rindi. Bwari ububabare butihanganirwa. Ndakeka ko ari Imana yashakaga ngo nkizwe kuko nari maze kuyigomera kandi yari inkuye ahantu kure kandi nta muntu wari kuhankura.
Ngeze i Kigali, sinzi ukuntu nagiye ahantu ku rusengero ruri Kicukiro ntibuka neza gusenga, umukozi w’Imana arambwira ati: ‘ Noneho rero wowe ufite uburwayi mu nda busengere. Nkavuga nti :’ Imana ibunkize. ’ Nkumva ni ibyo ngibyo kuko nari ntaramenya gusenga. Najya kwa muganga bakabura indwara ariko ku rusengero bakayibona.
Ubwo naje gusengera ku rusengero rwitwa ” Inkuge y’Amahoro” ruyobowe na Apostle Speciose Sara reka ahari nifurize umugisha uwo mubyeyi w’Imana. Aradufasha cyane njye ku rwanjye ruhande aramfasha cyane cyane ariko n’Imana y’amahoro izamuhe ubugingo ni cyo mwifurije.
Ubwo twari mu masengesho y’iminsi 40 ni bwo nari ntangiye gukizwa ari nk’umunsi wa cumi. Aravuga ngo umuntu uri hano w’igitsina gore ufite uburwayi bwo mu nda hari icyo Imana ivuze ku buzima bwe. Mpita mvuga nti: ‘ Umva kandi, ubwo se ibyo ni ibiki? Nimugire vuba muve mu nzira ubwo ni ya mitwe y’abarokore.’ Niko natekereje mu mutima wanjye. Ubwo ndataha ariko numva ni njye avuze. Njyeze mu rugo, numva kubabara bitangiye gushira, ejo numva simbabaye, ejobundi mbona amaraso yahagaze. Biba birarangiye.
Nsubiye inyuma gato kuri buriya burwayi bwa mbere, ndashaka kubwira abantu ko nubwo bamaze iminsi mu kigeragezo, hari Imana itabbara. Ubwo naburwaye imyaka icyenda Narakize. Naburwaye mu 2000 mbukira ejo bundi mu 2009. Ubwa kabiri na bwo naburwaye imyaka itatu. Urumva ko ntabwo byari byoroshye.
Apostle wanjye Specioza, ndamukunda turaganira cyane, ni umubyeyi wanjye. Naje kumubwira ko nakize, arabishima Imana nanjye ndayishima, dufatanya gushima Imana ku bw’umurimo n’ibitangaza byayo. Kuva icyo gihe ubu ndakijijwe, uretse ko turi mu isi ntabwo turagera aho Satani atarasa imyambi, ariko sinkiri aho nari ndi.
Nkurikije ibyo Imana yakoze, nanjye hari umuhigo nayihigiye. Navuze ko icyo izantegeka cyose nzagikora, aho izantuma hose nzajyayo, kandi nkayisaba imbaranga nk’uko Pawulo yabivuze ngo ‘dushobozwa byose na Kristo uduha imbaraga.’ Ubu mba hano i Kigali ndashima Imana ko yampaye n’akazi. Mfite akazi keza katangora kandi katambuza kujya gusenga kandi nkakora nta n’amashuri mfite. Nanjye nicara kuri reception nkakira abantu nk’abandi bose kandi sinzi no kwandika izina ryanjye urebye.
Ndashaka kubwira abantu bababaye, bafite ibibazo bitandukanye, bari mu bwihebe n’ubwigunge nk’ubwo nari ndimo, ni ukuri hari Imana itabara buri muntu atazi , yantabaye ntabitekereje njyewe niringiye urupfu. Ariko yo ikankiza , nta ho yagiye uko yari iri kera n’ubu ni ko iri. Reka mbwire umuntu ufite ikibazo abona kimuremereye, nareke kucyitaho. Birababaza nta n’ubwo byoroshye , ariko niyegere urusengero rumwegereye, yegere itorero rimwegereye asenge Imana yirinze ikibi n’igisa na cyo. Imana yo mu ijuru ntabwo izamureka, izamugirira neza, izamushoboza kandi izamukiza.
Hari impamvu nafashe gahunda yo gusangiza Abanyarwanda ibyo Imana yankoreye. Icya mbere, niba Imana yarangiriye neza nkabibona ko yangiriye neza hari undi mugenzi wanjye ubabaye, kandi ushobora kumva ubu buhamya akabohoka.
Akavuga ati: ” niba Imana yaragiriye Providence neza, nanjye izangirira neza ? Twese ni Imana yaturemye kandi iradukunda. Icya mbere ntirobanura ku butoni , icyo dusabwa ni ukuyizera, uretse ko njye yanangiriye neza ntanayizera. Kandi igirira neza abeza n’ababi. Ni yo mpamvu rero numva nahumuriza abantu bafite ibibazo bitandukanye, bahumure bizere ko hari Imana ikora imirimo n’ibitangaza. ”
Iby’Imana yakoze binyereka ko nubwo byakomera bite, cyane ko nsoma ziriya nkuru z’abatubanjirije muri Bibiliya nkabona ba Pawulo na ba Yohana na ba Daniyeli n’ibindi, biriya byose ngenda mbikusanya n’ubuhamya bwanjye nkabona ko n’ahantu no mu rupfu ni yo waba uri mu kanwa k’intare cyangwa mu muriro, mbona ko wizeye Imana, Imana igukuramo. Nshingiye ku ijambo Imana yavuze ngo ‘ n’iyo wabwira umusozi ngo ‘mva imbere ukabyizera wahava.’’
Ibitangaza byambayeho byahinduye byinshi ku buzima bwanjye. Mama yahise akizwa. Ni umu katolike , yanywaga inzoga agasinda agakora ibintu nk’ibyo, ariko ubu yarabiretse ni umu methodiste, akorera Imana. Murumuna wanjye ni umu methodiste ni umuririmbyi, ibintu nk’ibyo. Nanjye ndakomeje mu itorero rya Ebenezel ndi umwinginzi , n’indi mirimo Umwami anshoboje ndayikora.
Nsoza, ndashaka kubwira Abanyarwanda basoma ubu buhamya ku ibyishimo.com cyane cyane abakristo, icyo nshaka kubabwira ni uko ikigeragezo kitarimo igihano, byanga byakunda gikurikirwa n’imigisha. Ndashaka kubwira bene abo bazi ko bafite ibyo bigeragezo bitari ibyo bikururiye bihangane bagume mu mwanya wabo kuko ingororano zabo ziri inyuma. ”
Kanda hano usome igice cya mbere cy’ubu buhamya :
Kanda hano usome igice cya kabiri cy’ubu buhamya :
Niba nawe ushaka kutugezaho ubuhamya bwawe ngo tubugeze ku bandi bubashe kubagaruramo ibyiringiro barusheho kwizera imirimo Imana ikora , twoherereze ubuhamya bwawe kuri Email yacu ariyo [ info @ibyishimo.com ] cyangwa uduhamagare kuri 0788 35 56 38 .
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Valantin Twiringiyimana
24,315 total views, 1 views today


text:
Umukobwa w’imyaka 18 yafashwe ku ngufu na musaza we
Ku mugoroba wo ku Cyumweru tariki ya 20 Gicurasi 2012, mu Karere ka Ngororero mu Burengerazuba rw’u Rwanda, nibwo mu masaha ya saa kumi n’ebyiri n’igice z’umugoroba umugabo w’imyaka 28 y’amavuko yafashe kungufu mushiki we w’imyaka 18 y’amavuko.
Uyu mwana w’umukobwa wafashwe twirinze gutangaza amazina ye, yiga mu mwaka wa kane mu mashuri yisumbuye
Kuri uyu wa Kabiri mu saa tanu, nibwo umunyamakuru wa IGIHE ukorera mu Ngororero yamenye iyi nkuru maze yihutira kuvugana n’uwahohotewe.
Uyu wahohotewe (...)
Ku mugoroba wo ku Cyumweru tariki ya 20 Gicurasi 2012, mu Karere ka Ngororero mu Burengerazuba rw’u Rwanda, nibwo mu masaha ya saa kumi n’ebyiri n’igice z’umugoroba umugabo w’imyaka 28 y’amavuko yafashe kungufu mushiki we w’imyaka 18 y’amavuko.
Uyu mwana w’umukobwa wafashwe twirinze gutangaza amazina ye, yiga mu mwaka wa kane mu mashuri yisumbuye
Kuri uyu wa Kabiri mu saa tanu, nibwo umunyamakuru wa IGIHE ukorera mu Ngororero yamenye iyi nkuru maze yihutira kuvugana n’uwahohotewe.
Uyu wahohotewe yemeye kuvugana n’umunyamakuru maze amutangariza ibyamubayeho muri aya magambo :
Yagize ati: "Ubwo nari mvuye ku ishuri nje mu gahushya ko kwivuza, nageze mu rugo nuko ahagana mu ma saa kumi n’ebyiri nibwo naherekeje mugenzi wanjye wari wansuye (ntiyashatse kumuvuga mu izina) maze igihe tukigenda twumva abantu badutera amabuye ariko ntitwababona, maze uwo mugenzi wanjye nibwo yansabaga ko yamperekeza ngasubira mu rugo, kuko yakekaga ko ashobora kuba ari umuntu ushaka kungirira nabi."
Uyu mukobwa ndetse na mugenzi we bahise bagenda, amugejeje mu rugo aramusezera nawe arataha. Ariko ngo muri ako kanya musaza wa wamukobwa yahise ahamagara uwo mugenzi we, amubaza uwo ariwe ndetse n’icyamugenzaga ariko undi we amwima amatwi aritahira.
Muri uko gusigarana na mushiki w’uyu mugabo (Twanze kumutangaza amazina ye ku mpamvu z’umutekano z’uwahohotewe), ngo yasigaye amutuka, ariko hagari aho ngo ahamagara n’umugore we amusaba ko yacana itara ariko umugore we amubwira ko nta kibiriti yari afite, amusaba kujya kumugurira icyindi kibiriti.
Ubwo nibwo uwo musore yasabye mushiki we ko yamuherekeza, undi abanza kumwangira ngo kuko yumvaga ananiwe kandi bwari gucya asubira ku ishuri. Musaza we ariko we ntiyabyumvise, kuko yakomeje kumuhata kandi amukanga, undi ngo kubera ko atuwe amutinya yemera kumuherekeza, ariko nta kindi yigeze atekereza kuko yari musaza we yumva nta kibi yamukorera.
Uyu mukobwa yagize ati : "Ubwo nibwo twagendaga tuganira bisanzwe nk’abavandimwe maze tugeze ahantu hahinze kawa, nta rugo na rumwe ruri hafi yaho, nibwo yambwiraga ngo si nshaka ko hagira undi uzaha utarampa! Numva nguye mu kantu ndamubaza nti : "Uvuze ngo iki ?". Ati :"Ndavuze ngo si nshaka ko ugira undi uzaha utarampa kandi ngirira vuba ntuntinze cyangwa nkwice".
Uyu mukobwa n’agahinda kenshi n’ikiniga yakomeje agira ati : "Nibwo nabonaga atangiye guhinduka aza ansatira aba aramfashe ankubita hasi atangira gukora ibyo yashakaga, bitewe n’ukuntu afite ingufu nta kindi nabonye nakora kuko no kwinyagambura ntabibashaga, ubwo nararetse akora ibyo akora nanga ko wenda yavaho akanansinda aho nuko arangije numva arambwiye ngo haguruka uve aha, kandi nugira uwo ubwira umenye ko ubuzima bwawe burangiye, habe na Mama ninumva ko yabimenye umenye ko ubwo ibyawe birangiye."
Uyu mwana w’umukobwa nta kindi yongeye gutangariza umunyamakuru, kuko ikiniga n’agahinda byamubujije kuvuga ahubwo ararira.
Umubyeyi we se abivuga ho iki?
Ubwo umubyeyi w’uyu mwana w’umukobwa akaba na nyina w’uyu wakoze ibara tutashatse gutangaza amazina ye muri iyi nkuru, yaganiraga na IGIHE, yavuze ko yabimenye aho umukazana we (Umugore w’uyu mugabo wafashe mushikiwe ku ngufu), yamubazaga impamvu arimo kumva intonganya hagati y’umugabo we na mushiki we . Uyu mubyeyi we ariko nta kindi yaketse kuko yasubije umukazana ko ahari wenda amuziza ko arimo kugenda nijoro.
Uyu mukecuru ngo akimara kumubwira ibi ariko yahise abona umugabo we amugezeho yahinduye isura. Uyu mukecuru agira ati: "Tukimara kuvugana nibwo nagiye kubona mbona uwo musaza we arinjiye ansaba ibiryo, mubaza niba umugore we atatetse ariko ntiyagira icyo ansubiza ahubwo ansaba kugira vuba nkamuha ibiryo".
Uyu mukecuru akomeza agira ati:” Ubwo yahise ambwira ngo gira vuba nirire yewe ibyo umbwira ntabyo nkeneye kumva.”
Ngo kubera ko n’ubundi bari basanzwe bamutinya ndetse ngo n’Ubuyobozi bukaba butamuvugaho, ngo Nyina yahise yiruka ajya kumuzanira ibiryo. Uyu mukecuru agira ati:” Akimara kurya ubwo yahise yinanurira mu muryango avuga ngo:”Sawa mukecu unyiciye isari”.
Muri ako kanya ariko nibwo mushiki we yahise yinjira, ariko musaza we amusaba kutamena ibanga, amusaba gukomera ku isezerano ryo kutamena ibanga, ndetse ubwo ahita ajya kuryama ariko arira ari naho nyina yaje kumusanga, amubaza ibyamubayeho abanza kwanga kubimubwira, ariko nyuma amutekerereza ibyamubayeho byose.
Uyu mukecuru agira ati:”Akimara kubimbwira numvise ko tugushije ishyano n’umva umusatsi umvuyeho, mpita musaba ko twajyana kubibwira mukuru we, njye nkajya kwiyahura kuko nabonaga bindenze ntashaka kuzongera kurebana mu maso na musaza we.”
Nk’uko bakomeje babibarira umunyamakuru wa IGIHE, ngo bageze kwa mukuru we nibwo yabihanganishije ndetse asaba nyina kutiyahura, ahubwo abasaba kwiyambaza ubuyobozi.
Gusa ngo ubwo yasabwaga kwitabaza ubuyobozi, uyu mukecuru yavuzeko ntacyo babamarira ngo kuko n’ubundi ubuyobozi ntacyo bwari butuwe bumufasha ku birrebana n’uyu mugabo we.Abaturanyi ariko bakomeje kumuhata bahamagara Polisi nayo isaba aba Local Defense guta uwo mugabo muri yombi ari nako byaje kugenda maze uyu mugabo arafatwa aho ari mu maboko ya Police akaba yerekejwe aho bita i Nyagisagara, maze bategeka ko uwo mugabo aba afunzwe maze abandi nabo bakerekeza kwa muganga.
Uyu muryango we wifuza iki ?
Ubwo umunyamaku yababazaga icyo bifuza, uyu mukobwa yagize ati: "Icyo nifuza nuko bamufunga agahanwa n’amategeko kuko n’ubundi nibamurekura byanga bikunze twese azatwica, kuko niryo sezerano yaduhaye." Ibi abihuriraho bose nk’umuryango kuko ngo n’ubusanzwe yabazengereje ataretse n’abaturanyi n’ubwo ubuyobozi bwabyirengagizaga.
Uwahohotewe we kwa muganga bamuhaye imiti yo kunywa kugira ngo imurinde kwandurwa indwara uwamufashe afite, ariko akaba agomba gusubira ku ishuri gukomeza amasomo ye nk’uko bisanzwe, akaba azasubira kwa muganga ku itariki ya 06 Kamena 2012.
Tuganira n’umuvugizi wa Polisi y’u Rwanda, Supt. Theos Badege, yadutangarije ko ibi byerekana ko hakiri ihohoterwa rishingiye ku gitsina, ariko kandi akaba asaba abatu kugira ubumuntu ndetse bakirinda amahano nk’aya, ababyeyi baganiriza abana babo kandi n’abantu bakabiganiraho, maze ibi bikaba byakumirwa mbere y’uko bikorwa.
Ikindi ni uko uyu wakoze ibi, agiye gukurikirwanwa nk’uko amategeko abiteganya.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Umukecuru wacitse ku icumu rya Jenoside yakorewe Abatutsi witwa Mukamabano Therese, wahoze utuye mu nzu yangiritse iherereye mu mudugudu wa Gacurabwenge, mu murenge wa Byumba, arashima ubuyobozi n’abaturage b’uyu mudugudu bamwubakiye inzu none ngo akaba agiye guca ukubiri na shitingi yitwikiraga mu gihe imvura yabaga yaguye aryamye.
Iyi nzu nshya yubakiwe uyu mukecuru kuri ubu iherereye mu mudugudu bihana imbibi wa Gatare yombi yo mu murenge wa Byumba.
Uyu mukecuru avuga ko yahuraga n’akaga gakomeye cyane mu gihe cy’imvura kuko ngo inzu yabagamo yavaga cyane kuburyo mu nzu ngo hasaga nko hanze.
Mukamabano avuga ko bitewe n’uko iyo nzu ngo yavaga cyane, ngo yari yarashatse shitingi yifashishaga atwikira uburiri mu gihe imvura yabaga iguye ataryamye, naho ngo mu gihe imvura yamusanga mu buriri, ngo yararaga yitwikiriye iyo shitingi hanyuma amazi yamara kuba menshi akayamena.
Yagize ati:”Iriya nzu nayibagamo, nari narayakiriye uko imeze, nari mfite agashitingi ni ko kari kuvureri (couvre rit) yanjye, narasasaga namara gusasa nkashyiraho ka gashitingi kugira ngo imvura itaza kugwa ikanyagira ibyo ndyamaho bindi nabibikaga munsi y’igitanda, kugira ngo ntaza kuza nkasanga byapfuye.”
Yakomeje agira ati: “iyo imvura yagwaga nijoro ndyamye, nafataga ka gashitingi nkagashyira hejuru yanjye nkakiyoronsa, nyine kakambera ikiringiti, amazi yamaraga kuba menshi nkayamanurira imbere y’igitanda.”
Umuyobozi w’umudugudu wa Gacurabwenge, Sande Emmanuel, avuga ko imibereho mibi ishingiye ku kuba uyu mukecuru Mukamabano Therese yaranyagirwaga kandi asembereye, ari byo byatumye abaturage b’uyu mudugudu bafata gahunda yo kumwubakira aho yari afite akabanza mu mudugudu wa Gatare uhana imbibi n’umudugudu wa Gacurabwenge.
Umuyobozi w’umudugudu wa Gatare uyu mukecuru yatujwemo, Bizimungu Anastase, avuga ko na bo batazigera batererana uyu mukecuru Mukamabano Therese kandi ko bazakomeza kubungabunga inzu yubakiwe, bamufasha kuyisana mu gihe hari aho yangiritse.
Ubuyobozi bw’umurenge wa Byumba bwasabye ubuyobozi bw’umudugudu wa Gatare n’abaturage bawutuye, gucumbukurira aho umudugudu wa Gacurabwenge wari ugejeje mu gufasha uyu mukecuru, ndetse bunabasaba kumucungira umutekano nk’uko byavuzwe n’umuyobozi w’umurenge wa Byumba ushinzwe iranga mimerere, BimiraAugustin wari uhagarariye umuyobozi w’umurenge uri muri konji.
Yagize ati:”Ahasigaye ni ah’umudugudu wa Gatare, hakeneye umutekano w’uyu mukecuru mukamenya uko yaraye, mukamenya uko yiriwe, murebe uko amerewe, murebe uko yishimye kandi nk’ubuyobozi icyo dusabwa ni ugukomeza gukurikirana, turebe uko uyu mukecuru abayeho turebe n’abandi bakeneye gufashwa kugira ngo na bo tubagirire neza.”
Iyi nzu yubakiwe uyu mukecuru ikaba yaratwaye akayabo k’amafaranga y’u Rwanda, miliyoni imwe n’ibihumbi mirongo inani na bitandatu na Magana atatu na mirongo irindwi n’atanu (1,086 ,375 Frw).
Mu bikorwa bisigaye gushyirwa kuri ityi nzu, harimo kuyishyiramo umuriro n’amazi kugira ngo ibe yuzuye neza.
Inzu nshya yubakiwe mukecuru Mukamabano
NDARISABAMUNGU Paul Clement
MAKURUKI.RW


text:
Ikintu gitangaje ku bakobwa ni kimwe, ni uko bashobora kuvuga ikintu nyamara ataricyo bagamije, ndetse bamwe batabizi bashobora kubifata uko umukobwa abivuze , nyamara ku muhanga akamenya urwo rurimi icyo rusobanura.
Igihe kinini, imvamutima z’abakobwa zikunze gutuma avuga ibintu nyamara Atari byo yashakaga gusobanura. Ese byaba byarakubayeho? Wabyitwayemo Ute? Ntago bitangaje rwose kuko bitewe n’aho umutima we uba uri ndetse n’ibyiyumviro bye ntibyagutangaza umubajije uti urankunda(...)
Ikintu gitangaje ku bakobwa ni kimwe, ni uko bashobora kuvuga ikintu nyamara ataricyo bagamije, ndetse bamwe batabizi bashobora kubifata uko umukobwa abivuze , nyamara ku muhanga akamenya urwo rurimi icyo rusobanura.
Igihe kinini, imvamutima z’abakobwa zikunze gutuma avuga ibintu nyamara Atari byo yashakaga gusobanura. Ese byaba byarakubayeho? Wabyitwayemo Ute? Ntago bitangaje rwose kuko bitewe n’aho umutima we uba uri ndetse n’ibyiyumviro bye ntibyagutangaza umubajije uti urankunda agasubiza ati Oya.
Ushobora gutekereza ko ibisubizo Umukobwa aguhaye aribyo? Oya dore bimwe mu bintu umukobwa ashobora kukubwira ukamenyako ataribyo yasobanuraga bitewe n’igihe arimo.
Ndakwanga.
Haba hari umukobwa waba warigeze kukubwira gutyo? Kukubwira ngo ndakwanga bifite byinshi bisobanura. Mu byukuri ntago aba ashaka kukubwira ko akwanga, ahubwo ashobora kuba ashaka kukubwira ko “ acyeneye ko uhindura uburyo wamufataga mbese ukamufata neza cyane kurushaho” naho iyo akubwiye ngo aragukunda hari ubwo abashaka kukubwira ko “ Utakwitayeho neza cyane”. Ubwo rero jya witondera amagambo akubwira yose.
Ntago ngukeneye.
Iri jambo na ryo abakobwa bakunze kurivuga bitewe n’igihe barimo, ni amagambo bavuga mu gihe gito ntagutekereza mbese imitima yabo idahari. Akenshi azabikubwira igihe murimo gukora utuntu dutandukanye wenda muganira mwenyine ahantu hiherereye, mbese igihe mwageze mu isi y’urukundo.
Ntacyo bimbwiye.
Iri jambo na ryo ntukarifate uko arivuze ngo uveho wanamurakarira. Buri kintu cyose kigira icyo kivuze ku mukobwa bitandukanye n’abahungu badakunze kwita ku bintu cyane. Hari ubwo uzakora ikintu akubwire ko ntacyo bimutwaye nyamara nyuma y’icyumweru 1 ubone cyamugizeho ingaruka. Ubwo rero jya umenya uko witwara icyo gihe.
Ndakwizera.
Ohhh Ndakwizera. Nubwo yaba koko akwizera, ntago byamubuza kukugenzura ngo amenye ko waba ufite indi nshutu y’Umukobwa. Ubwo rero ntukabifate nk’uko abikubwiye.
Ntago ndakaye.
Iki ni kimwe mu bintu buri mukobwa wese azi kuvuga, ashobora kukubwira ko atarakaye nyamara yenda guturika. Ushobora kuba nawe ubibona kandi nawe ari uko ariko wamubaza ati “ oya Ntago ndakaye” gerageza rero kumushimisha kugeza nawe ubibonye n’ubwo aba yabikubwiye.
Reka Tube inshuti bisanzwe.
Iyi mvugo ikunze gukoroga umubare utari muke w’Abahungu ndetse ikanababaza cyane. Ari ko mubyukuri binababaza umutima pe. Ubwo rero ashobora kubikubwira ashaka kukwerereka ko hari icyo utarimo gukora neza, cyangwa se yagize amasoni yo guhita akwemerera.
Ntibindeba.
Iki Iki??????????!! Ayo magambo yituma wibazo byinshi kuko ,uko aba abivuze siko biba bimeze ahubwo biba bimureba cyane ndetse abyitayeho, gusa akakubwira gutyo.
Dukeneye kuvugana ho gato ikintu.
Mu binzwi iyo umuntu akubwiye ko afite icyo kukubwira aba agifite koko kandi akakubwira ikintu gifatika. Ariko kumukobwa si uko bimeze ahubwo aba ashaka kukubwira ko hari ibitagenda neza mu mubano wanyu. Ubwo rero ujye ugenda uzi icyo agiye kukubwira.
Ntago unkunda?
Ashobora kukubazo icyo kibazo, ugakeka ko akeneye kukubaza niba umukunda koko!! Nyamara we abashaka kukubwira ko agukunda.
Nkunda uriya mukobwa mwarimo kuganira.
Niba uri umugabo uzi ubwenge, menya impamvu akubwiye ayo magambo maze ube witegura gusobanura ibyo warimo uganira n’uwo mukobwa mwari kumwe kandi utamubeshye. Ibuka ko abakobwa bakunda gufuha cyane ndetse bakanabigaragaza .
Icyitonderwa: Ibyo byose twavuze jya ubyemera bitewe n’aho abikubwiriye ndetse n’uko umubona mu maso ye. Biriya rwose bibaho cyane kuko murabizi ko abakobwa bagira amasoni ashobora kwanga ariko kwemera kwe.
Yandanditswe na Ukurikiyimfura Leonce/MUHABURA.RW
woooow its amazing kbx


text:
Umutingito wabaye mu karere ka Rusizi ku mugoroba wo kuri uyu wa Gatanu tariki 23 Nzeri 2016, washyize ubuzima bw’abantu mu kaga ndetse wanangije amazu, amamodoka n’ibindi bintu bitandukanye.
Uyu mutingito wangije ibintu byinshi, ariko by’umwihariko mu murenge wa Kamembe ho wasenye amazu agwira abaturage ndetse n’imodoka zari hafi aho, abaturage bibasiwe bakaba bakomeretse bajyanwa mu bitaro bya Gihundwe, imodoka nazo zirangirika cyane. Mu bibasiwe, harimo n’abahasize ubuzima.
Nshizirungu Placide, umuyobozi w’ibitaro bya Gihundwe biri muri aka karere ka Rusizi, yatangarije ikinyamakuru Ukwezi.com ko ibitaro ayobora byakiriye abantu bakomeretse bagera kuri 20 ariko umubare ukaba ukomeza kugenda wiyongera, ndetse ngo hari n’uwahageze yakomeretse bikomeye ahita ashiramo umwuka.
N’ubwo imibare y’abapfuye bose n’abakomeretse itaramenyekana mu buryo ntakuka, hari andi makuru ikinyamakuru Ukwezi.com cyabwiwe n’abaturage, avuga ko hari abandi bantu babiri bapfuye.


text:
Aba baturage bavuga ko Leta ya Perezida Habyarimana yasaga nk’aho ishimishijwe no kubona Abanyarwanda babayeho nabi kandi ngo nta gihugu cyatera imbere mu gihe hari igice cy’abaturage kidahabwa agaciro na cyo ngo gikore cyiteze imbere.
Bavuga ko kubera imiyoborere myiza, abasigajwe inyuma n’amateka ngo babasha guhesha agaciro umwuga wabo wo kubumba kijyambere, bigatuma biteza imbere mu gihe abandi babaye aborozi kubera gahunda ya Girinka Munyarwanda, ndetse bakaba batagituye muri za nyakatsi.
Uwimana Marie, umwe mu basigajwe inyuma n’amateka witeje imbere, avuga ko kubera kubumba ibikoresho bitandukanye, yabashije kugera mu bihugu byose bigizeUmuryango wa Afurika y’Iburasirazuba (East African Community) kandi ko abikesha Leta y’Ubumwe yabohoye Abanyarwanda bose.
Agira ati “Ubusanzwe twaranenwaga, ntitwicare mu bandi bantu, ntidusangire na bo, none twarabohowe koko, ubu nsigaye njya mu nama mu mahoteli akomeye nkicarana n’abayobozi kubera ubukorikori bwanjye, ntuye mu nzu irimo amashanyarazi, sima natereviziyo!”
Umuyobozi w’Akarere ka Muhanga, Uwamaliya Beatrice, we asanga nubwo Abanyarwanda hari aho bamaze kwigeza nyuma yo kwibohora, atari igihe cyo kudamarara ahubwo ko bakwiriye gukomeza gukoresha imbaraga kugira ngo bagere aheza kurushaho.
Agira ati “Buri wese afite ize nshingano, buri wese nagende arebe aho ahagaze mu rugo rwe, ubundi arebe ibyo atatunganyije abikemure, bityo akomeze kwibohora atera imbere.”
Guverineri w’Intara y’Amajyepfo, Munyantwari Alphonse, avuga ko icyerekezo kimwe gihagije ngo Abanyarwanda bakomeze kwibohora.
Agira ati “Igikomeye mu kwibohora ni uko buri wese agira uburenganzira bungana n’ubwa mugenzi we kandi agahabwa amahirwe yo gukoresha impano ye kugira ngo yiteze imbere, nta wumukomye imbere.”


text:
Nyuma y’impanuka ikomeye Bull Dogg arimo koroherwa
Ndayishimiye Malik Bertrand umwe mu bagize itsinda rya Tough Gang uzwi nka Bull Dogg ubwo yavaga i Cyangugu na bagenzi bageze i Nyanza ahagana saa saba z’ijoro ku itariki ya 29 Ukwakira 2012 bakoze impanuka we arakomereka mu isura kandi anababara mu gatuza.
Ahagana saa cyenda z’iryo joro ni bwo bakoze impanuka itewe n’indi modoka yabateye amatara maremare bigatuma umushoferi atabona neza kubera igihu cyari kimaze kuba cyinshi bituma barenga umuhanda.
Nyuma y’aho bakoreye impanuka bageze i (...)
Ndayishimiye Malik Bertrand umwe mu bagize itsinda rya Tough Gang uzwi nka Bull Dogg ubwo yavaga i Cyangugu na bagenzi bageze i Nyanza ahagana saa saba z’ijoro ku itariki ya 29 Ukwakira 2012 bakoze impanuka we arakomereka mu isura kandi anababara mu gatuza.
Ahagana saa cyenda z’iryo joro ni bwo bakoze impanuka itewe n’indi modoka yabateye amatara maremare bigatuma umushoferi atabona neza kubera igihu cyari kimaze kuba cyinshi bituma barenga umuhanda.
Nyuma y’aho bakoreye impanuka bageze i Nyanza baje kujyanwa mu bitaro byaho bitabwaho ariko Bull Dogg ni we wari wababaye kurusha abandi.
Jay Polly na Green P bo bagize ikibazo cyo kumva intugu zabo zitameze neza bageze i Kigali, aho batashye mu ngo zabo ariko ngo bazakomeza gukurikiranwa n’abaganga.
Bull Dogg we yasigaye arimo serum nyuma yo kugezwa mu bitaro bikuru bya Kaminuza bya Kigali (CHUK).
Nk’uko yabitangarije IGIHE mu ijwi rito Bull Dogg avuga ko ashima Imana yabarinze iyo mpanuka kuko ntawapfuye n’ubwo we atamerewe neza ariko ngo ari koroherwa.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Gusenga guhindura ibintu Pastor Desire
Yakobo5:16b-17 Gusenga kw’umukiranutsi kugira umumaro mwinshi, iyo asenganye umwete. Dore Eliya yari umuntu umeze nkatwe asaba cyane ko imvura itagwa, imvura imara imyaka itatu n’amezi atandatu itagwa.
Eliya yari umuntu ameze nkatwe ariko ashobora guhindura ibintu !
Dukwiye gusenga ariko twizeye ko ibintu bihinduka, kuko dufite byinshi bikwiye guhinduka mu mwuka no mu buzima busanzwe.
1.Ibibazo byinshi duhura nabyo mu buzima busanzwe si umugambi w’Imana, ahubwo satani aba agira ngo atwihebeshe tuve ku Mana kuko Yesu yavuze ngo : Umujura ntazanwa n’ikindi usibye kwiba, kwica, no kurimbura (Yohana 10:10). Satani nta mbabazi agira, ntadukunda kuko ni se w’ibibi byose, ni umwicanyi kuva kera. Rero iyo turi mu buzima bubi tugahora twiganyira biramunezeza : kuko bidutandukanya n’ Umwami Yesu yaravuze ngo ntimukiganyire ibiryo, imyambaro, kuko Data azi ko mubikenera ariko abantu benshi babayeho baganyishwa nibyo babuze mubuzima bwabo. Kandi uwo munsi(Kugaruka kwa Kristo) uzatungura bamwe basinze amaganya abandi baguye ivutu kubwo guhaga.
Ingaruka z’ibyo twabuze mu buzima busanzwe tuzibonera mu gusenga. Ni abantu bake basenga bashima Imana, ahubwo iteka duhora dusaba tuti : Mana ! Mpa ! Mpa ! Mpa !… Ni abantu bake bibuka no gushimira Imana ibyo yabahaye, kandi Abafilipi 4:6 havuga ngo ntimukiganyire ahubwo ibyo mushaka bimenywe n’Imana mubisabiye, mubyingingiye, MUSHIMA. Umurongo wa 7 uvuga ngo ni uko amahoro y’Imana ahebuje rwose azarindira imitima yanyu muri Kristo Yesu. Amen.
Iyemeze gusenga wizeye ko ubuzima bwawe bushobora guhinduka kandi wizere ko Ifite kubaho kwawe mu maboko yayo, uzabona ibintu bihinduka kandi nutangira gushima uko uriho uzabona impinduka. Impamvu ari byiza gushima, burya hari abifuza kumera nkawe nubwo wewe wigaya bwose.
2. Dufite byinshi na none bikwiye guhinduka mu mwuka kuko umuntu akizwa akumva yaraminuje ariko ubusanzwe tuva mu bwiza tukajya mu bundi. Umuririmbyi umwe yaravuze ngo : Mpisemo guhora nkizwa ngashingwa mu gakiza ke ! Mu gakiza sinzavayo. Umuntu yibwira ko hari icyo azi aba ari ntacyo yari yamenya ukurikije ibyo yakagombye kumenya. Tera indi ntabwe hari byinshi bigikwiye guhinduka, ubundi agakiza kuzuye gakiza : ibyaha, indwara, imibabaro(ibikomere, intimba, agahinda) hamwe n’ imivumo. Ariko aba Kristo benshi bakize ibyaha ariko nabyo bike. Ibindi byose biracyabariho. Bakavuga ko barangije gukira. Nkwifurije kugira agakiza kuzuye kandi kubw’ amaraso ya Kristo Yesu ubashe gukira byuzuye. Amen.
Satani iyo azi ko utazi uburenganzira bwawe mu Mana arakomeza akagukandamiza. Ingabo za Amerika zigeze kurwana n’ abayapani mu ntambara ya kabiri y’ isi ziratsinda. Abayapani basinya ko ahantu hose hari imfungwa z’abanyamerika zifungurwa zigasimbuzwa Abayapani bari babafunze. Biza kugaragara ko hari ikigo cyari muri Azia hagati kitafunguye abanyamerika kuko umukuru w’abapayapani yabaye yoroheje kubafungura kuko abanyamerika bari baraho batari bamenye ibyo amasezerano yari yasinywe. Rimwe bagenzi babo bahanyuze babona abanyamerika bafunzwe bababaza impamvu bagifunzwe kandi baratsinze abayapani bababwira ko batari babizi.
Hashize imyaka irenga 2000 Yesu atsinze ku musaraba. Ibyo bigutsinda yarabitsinze. Ariko kuko utabizi satani aragukoresha ububata. Icyazanye Yesu nukumaraho imirimo y’ umwijima,amen ! 1Yohana 3:8.
3. Elie yari umuntu nkatwe kandi yari umuntu wifuzaga impinduka akanabirwanira :
Eliya yabayeho mu gihe hariho kuvangirwa gukomeye muri Isirayeri. Umwami Ahabu amaze kurongora umunyamahangakazi Yezeberi, abantu benshi bahise bavangirwa kuko uwo mupagani yaje azanye imana ziwabo noneho abeshya abantu ko izo mana zitanga imvura kandi ko zeza imyaka. Kugeza ubwo abatambyi(abaherezi) bavangiwe bakajya gutambira Imana za Yezeberi ariko kugira ngo batsinde intambara, bakajya gusenga Imana Nyamana. Eliya arabireba arababara aravuga ngo reka iyi mvura nyihagarike nzarebe ko imana za Yezeberi ziyimanura. Bene Data ! Na nubu iryo vangirwa rirahari, iyo ubona abantu mu rusengero bahimbaza Imana ariko wabasanga mubuzima busanzwe ugasanga bakora nkiby’abandi bose bakora, wagira ngo si ukuvangirwa ? Ko umuririmbyi yavuze ngo :” Jye ndi umukirisitu mu bintu byose kugeza gupfa”, none turi kuba abakristo mu bihe bimwe no mu bintu bimwe gusa no ku cyumweru. Oya sibyo ! birababaje kuko Kristo ashobora kuza bitari ku cyumweru kandi twese turashaka kujya mw’ ijuru.
Elia yagize ishyaka ko ibintu bihinduka : Utagize umubabaro w’ intege nke zawe ntuzazikira kuko agahinda ko mu buryo bw’ Umwuka gatera kwihana kuticuzwa. Utagize agahinda k’ubuzima urimo, ntuzakizwa neza ngo utere intambwe ugana imbere. Kandi wari uzi ko waba warasigaye abandi bageze kure ? Ngwino nawe mw’ izina rya Yesu. Iyo umuntu ari mu ntege nke yakwemeza ko abantu bose bameze nkawe. Kandi ni satani aba amubeshya. Imana ifite abantu benshi bameze neza mu mwuka kandi nawe irakwifuza ko waba muri uwo mubare. Bibiliya iravuga ngo : mwihane kugira ngo ibihe byo guhembuka bibone uko biza bivuye ku Mwami Imana. Urumva ko Imana yifuza ko abanntu bose bahembuka. Ibyakozwe n’ Intumwa 3:19 !
“Dukwiye kwiyumvamo ubutware buhindura ibintu nk’uko Yesu yabuduhaye”. Matayo 16:19 Icyo tuzahambira mw’ isi no mw’ ijuru kizaba gihambiriwe, n’icyo tuzahambura mw’ isi no mw’ ijuru kizaba gihambuwe. Kandi Yesu yavuze ngo mugize kwizera mwabwira umusozi ukava aho uri : Burya iyo duhagaze mu butware, imisozi igira amatwi. Amen.
None iwawe mu rugo urabona nta gikwiye guhinduka ? Mu buzima bwa buri munsi urabona nta gikwiye guhinduka ? mu buzima bw’ umwuka urabona uko uriho bihagije ? Nkwifurije impinduka mw’ izina rya Yesu.
Imana yohereje ibikona bitunga Eliya ku kagezi Keliti (1 Abami 17). Na nubu ibikona biracyatunga abantu. Burya wari uzi ko udatunzwe n’umushahara wawe ahubwo utunzwe n’ umugisha w’Imana ? Umushahara wawe Imana idashyizemo umugisha wayo ntiwakumaza ukwezi.
Kandi nubwo utagira n’uwo mushahara cyangwa ushomereye, iyo Imana ivuze ngo baho ubaho mw’izina rye kuko itegeko rye ribeshaho byose. Yesu yaravuze ngo ntimukiganyire. Ko muzi guha ibyiza abana banyu mwe muri babi, Data wo mw’ ijuru ntazarushaho guha ibyiza ababimusaba ? Matayo 7:11
Ikintu cyishe abakizwa ni ejo nzamera nte. Ariko ejo hawe hazwi n’uwakuremye kandi ntugashake kuba nk’ abandi ahubwo ba ukw’ Imana ishaka ko uba bizaba ari byiza.
4. Akagezi gakamye Imana imujyana Izarefati ku mupfakazi yari yarateguye yaranamwigishije ko gutanga bizana umugisha kuruta guhabwa : Inzira y’ umugisha ni ugutanga gusa. Agaburiye Elie nawe atubura ifu n’ amavuta bisobanuye ko mu biganza bye hari harimo ifu n’ amavuta n’ubwo atabashaga kubyiha. Waruzi ko abakozi b’ Imana bahawe impano iyo bagusengeye bakagusabira umugisha uwubona ? Ntutangazwe nuko bagusabira inzu bo bakodesha ukayibona, bakagusengera ukabona akazi bo bashomereye, ukabona imodoka bo bagendesha amaguru. Nubwo biri uko ni abahesha b’umugisha. Yesu yavuze ngo aho muzagera bakabakira muzabasabire umugisha nibaba bawukwiye bazawubona kandi aho batazabakira muzasubizeyo amahoro yanyu n’ umugisha. Biratangaje, Elia yasabiye umugisha umupfakazi arawubona inzara irinda ishira atarasonza kuko yakiriye umukozi w’ Imana.
Ndagira ngo mbwire abakozi b’ Imana bafite ibibazo bahumure Imana yabagize abahesha b’ umugisha, kandi ABAREWI nta gakondo bigeze bahabwa mw’ Isirayeri. Ahubwo batungwa n’ ibitambo. Ibyo Imana itaraguha ntibikubabaze, izaba iragutungishije ibigukwiriye. Ariko ibyatuma ubwami bw’ Imana butera imbere byose izabiguha humura. Ntugashake kumera nk’abandi. Mera ukw’ Imana ishaka uko umera ibyiza biri imbere.
Umwana w’uwo mupfakazi yakiriye Elia arapfa. Elia amujyana mu cyumba cyo hejuru aramusengera arazuka. Mu murimo w’ Imana ntihabura ibibazo. Iyo wifuza ko impinduka iba, hari ibikugora, ariko Elia yagize umugisha ko yari atuye mu cyumba cyo hejuru. Erega twe twicwa naho dutuye. Waba utuye hasi mu magambo, mu bwibone, mu kurarikira, mu busambanyi, muri politique itari nziza ukagira ibyo usengera bigasubizwa ? Imuka mw’ izina rya Yesu uhindure ibintu ubibe hejuru. Ariko ureshya nabyo ntakizahinduka. Yesu yabwiye abigishwa ngo bajye mu cyumba cyo hejuru bategereze impinduka bahabwe Umwuka wera, ugira ngo wakuzurira Umwuka wera muri kamere ? Ntibishoboka.
Intumbi ayizamukanye hejuru arasenga arayihindukirira ayiha itegeko irazuka. Umva ibanga : intumbi ni icyifuzo cyangwa ikigeragezo urimo ; n’ ubuzima bubi ubaho, ariko kandi uzi ko ahari intumbi ubuzima bwose burahagarara : nta wuseka, umugabo n’ umugore iyo urugo rupfuye nta wuvugana nundi, iyo ikibazo kiri mumuryango byose bihinduka bibi, ariko umva uko wabigenza : zamuka mu mwuka hanyuma intumbi ntukora imishyikirano nayo ahubwo uyiha itegeko ikazuka. Haribyo dusenga dusaba, hari nibyo tuvuga ngo turabirambiwe dushaka impinduka. Icy’ Imana yakuvuzeho kirangana nicyo yakugize. Tangira witware nk’uwo wifuza kuzaba we !!!!
Umwana azutse umupfakazi ati : “niho nkimenya ko uri umukozi w’Imana koko”. Uzi ko dufite abantu benshi biyitirira Imana ariko babeshya ? erekana itandukaniro ukize ibipfuye ntube umwe mubabyica Imana izaguha umugisha.
5. Elia yiyeretse Ahabu amumenyesha ibyaha by’ inzu ye amusaba ko bazamuka umusozi bagatamba ibitambo amubwira ko Imana iri busubirishe umuriro iraba ariyo Mana nya Mana. 1 Abami 17:17
Eliya yari umunyamasengesho. Ntiwahindura ibintu udasenga ariko niwasenga umuriro uraje werekane itandukaniro ryawe n’ abandi bantu biyitirira Imana. Ntuzi ko ku munsi wa Pentecote abakizwa babatijwe mu muriro ubarebye wese akababonaho umuriro ? Burya ikidutandukanya n’ abandi bantu ni imbaraga z’ Umwuka wera. Niba utaruzura Umwuka wera uri umuntu nk’abandi bose. Wushake Imana iwutangira ubuntu, Amen !
Elia azamuka umusozi amaze kwica abahanuzi b’ibigirwamana, yubika umutwe mumaguru. Utarica ingeso za kamere ntiwakorana n’ Imana. Twice ingeso z’ isi ziturimo. Ageze kumusozi abwira umuntu we ngo ajye ku nyanja abikora incuro 7 zose abona agacu kangana n’ akaganza.
Yari azi gutegereza Imana. ni abantu bake bazi iryo banga ryo gutegereza kugeza basubijwe. Benshi iyo bitinze babivamo bakicira inzira bakazabona ibisa n’ imigisha ariko umutima ubacira urubanza ko bitwaye nabi mubigeragezo. Ese amafaranga utunze n’ amahoro ? Akazi ukora nta mutima ugucira urubanza ? Permis ufite wayibonye ute ? Madame wawe mwabanye ntacyo murakora kibi ? Mu mahanga uhaba mumahoro nta kinyoma kirimo ? Amanota ubona mw’ ishuli urumva nta mutima ugucira urubanza ? Fiancé (e) wawe mubanye gute ? Abaturanyi mubanye amahoro ? hagati yawe nabo mubana ni amen ? Mubakozi mukorana se ? Imana izaguhe umugisha warayitegereje ntaco wishinja. Ibyo nibyo byubahisha Data, amen !
Imvura yaraguye Isirayeri igira amahoro. Humura imvura izongera kugwa, umugisha ugiye kukuzaho niwegera Imana. Nta cyiza izakwima kandi imvura isobanuye umugisha ugiye kukuzaho, ibihe byo guhembuka biraje kandi uzibagirwa iminsi mibi. Ariko rero gira ibyo uhindura mu mibanire yawe n’ Imana nayo igire icyo ikora mu kubaho kwawe mu mwuka cyangwa mu buzima busanzwe, amen !
Mwari kumwe na Pastor Desiré ubakunda akabifuriza amahoro y’Imana.


text:
Amazi afitiye akamaro kanini ubuzima bwacu, ariko hari ubwo usanga bamwe batayanywa, abandi bakayanywa mu buryo butari bwo bikaba byabagiraho ingaruka mbi. Anastasie Mukakayumba, inzobere mu mirire agiye kutubwira amazi ugomba kunywa n’uburyo bwiza wanywamo amazi.
Ubwoko bw’amazi ugomba kunywa
Kunywa amazi meza( eau potable): amazi meza ashobora kuba amazi atetse yo muri robine cyangwa se yavomwe ku masoko ari ahantu hategereye ingo ngo abantu bayanduze.
Andi mazi ashobora kunyobwa ni aba yasukuriwe mu nganda ( eau minerale), ariko ukirinda kuyanywa buri munsi no kuyasimbuza andi mazi mu rugo nko kuyatekesha amata y’umwana n’ibindi.
Ikindi kandi mu gihe utetse amazi uba ugomba kwirinda kuyacanira cyane akamara iminota 15 abira, kuko ayo arengeje iyo minota isafiriya ikarinda guhinduka umukara ashobora kukongerera ibyago byo kurwara kanseri.
Nyuma yo guteka amazi, upfunduraho gato kugirango gaz irimo isohekemo, ukabona kuyayungurura ukuyashyira mu kabido gafite isuku.
Iyo umaze gushyira amazi mu kabido wirinda kuyamazamo iminsi irengeje ibiri.
Uburyo bwo kunywa amazi
• Ushobora kuyanywa akonje cyangwa ashyushye biterwa n’icyo ukunda
• Biba byiza kunywa amazi ukibyuka nta kindi urafata kuko uba ukoze isuku y’umubiri w’imbere(douche interieur)
• Ni bibi gusomeza amazi ibiryo, ahubwo biba byiza iyo uyanyweye mbere ho iminota 30 cyangwa nyuma ho iminota 30
• Kunywa amazi ukurikije ibiro ufite. Amazi anyowe neza hakurikijwe ibiro, umuntu anywa hagati ya ml 200 na ml 250 ku biro icumi ku munsi.
Ibyo ugomba gukurikiza mu kunywa amazi
Amazi afitiye akamaro kanini ubuzima bwacu, ariko hari ubwo usanga bamwe batayanywa, abandi bakayanywa mu buryo butari bwo bikaba byabagiraho ingaruka mbi. Anastasie Mukakayumba, inzobere mu mirire agiye kutubwira amazi ugomba kunywa n’uburyo bwiza wanywamo amazi.


text:
Imbere y’imbaga nyamwinshi Bishop Sam Zuga ukomoka muri Nigeria yakoze igitangaza ubwo yafataga amazi y’ubutita akayahinduramo ashyushye abari aho bose baratangara.
Imbere y’imbaga nyamwinshi Bishop Sam Zuga ukomoka muri Nigeria yakoze igitangaza ubwo yafataga amazi y’ubutita akayahinduramo ashyushye abari aho bose baratangara.
Abaturage bo mu gace ka Onica muri Leta ya Ebonyi yabereyemo ibyo, nyuma yo kutizera ko ibyo bishobora kuba ngo Sam yashyize amazi mu bivomesho maze arasenga atangira gushyuha.
- Yarasenze cyane kugeza aho amazi yabize
David Mzer wasakaje aya makuru yagize ati,amazi akonje yayahinduye ashyushye nyuma yisengesho ,kandi byanemejwe n’umukuru wa Onika kuko yari ahibereye.”
Uyu mushumba avuga ko ibitangaza bikiriho ntaho byagiye kuko uko Yesu yari ari, niko ari ,kandi niko azahora iteka ryose.
Abantu benshi bagize icyo bavuga kuri iki gitangaza kitari gikunze kugaragara, bashimangiye ko Dr Sam ari umukozi w’Imana w’ukuri, kuko aho kwishima ubwe ngo ashima izina ry’Uwiteka.
Gusa ku rundi ruhande bagaragaje impungenge ko mu gihe yishyize hejuru ashobora guhinduka nka TB Josua uherutse guhanura ko Hillary Clinton ari we uzayobora America mu matora aherutse kuba muri icyo gihugu nk’uko Naij.com yakomeje kubitangaza.
Ndacyayisenga Fred
Ibitekerezo
Bantu b'Imana mwese musengere mu kuri no mu mwuka, abantu benshi bagiye kurimbuka bazize ibitangaza. Satani nguwo ari gukora ibitangaza ngo mwemere ngo n'Imana yabikoze gutyo mwizere izo ntumwa za satani mube mugoswe mutyo n'umurwanizi. Ntimukizere ibitangaza ahubwo mwizere umwami Yesu gusa. Mwibuke iyo bavana ubwo bushobozi muri Bermuda Triangle... Kanda hano umusubize
Bavandimwe murabe maso, ntagitangaza na kimwe Yesu yakoze atagamije gukiza abanyabyaha bari aho icyo gitangaza gikorewe, bityo na satani azakora ibitangaza muri iyi minsi agamije kuyobya n'intore niba bishoboka, murabe maso.MWIJURU HARI IMANA. Kanda hano umusubize
Nkuko Byanditswe Muri Bible Ngo Mwirinde Hatagira Ubayobya Kuko Satani Akoresha Abantu Ngo Ayobye Abandi,gs Nkuko Wabivuze Reka Duhange Amaso Ijuru Maze Ritwungure Ubwenge ,Maze Ubungura Ubwenge Ngo Basobanukirwe Ibyanditswe Luka 24:44-46 Cabugufi Maze Usenge Kanda hano umusubize
U woni Daimon ayomazi sent yak oziki? Kanda hano umusubize
MWIRINDE IVYA KINO GIHE C'IHEREZO! Kanda hano umusubize
NTACO IMANA ITOSHOBOZA ABAYO Kanda hano umusubize
Ko Yesu yatubuye imigati kuko abantu bari bashonje ,ayo mazi ashyushye yari ayo kumaza iki? ... .... . . Kanda hano umusubize
Imana iduhe ubwenge muri byose. Kanda hano umusubize
Nemera ko Imana ishobora byose. Niba ari Imana yabikoze ikoresheje uriya mu Pastor birashoboka .Ariko ndibaza :Buriya byari bigamije iki? Kanda hano umusubize
Ese Mama abayoboke be bari bamubwiye ko bakeneye amazi ashyushye? Toka Satan we? Kanda hano umusubize
Abantu bajye bamenya Imana neza ibyo nibyabarozi!!!! impamvu icyo gitangaza cyari kigamije iki? ntanacyimwe kuko ayomazi ntawaruyakeneye haribyuma byinshi byogushyushya no gukonjesha amazi ese kwarukwerekana ubuhangange bw'Imana cyangwa bwiwe ibitangaza by'Imana birakorwa cyane rwose aiko suko iby'Imana bikorwa ubushobozi bw'Imana nindashidikanywa rwose ariko ibyo ndabipinze Kanda hano umusubize
ibyowavuzenukuri uriya mubishope yakozemaji Kanda hano umusubize
Kuwizeye Ibyontaco. Byomuhungabanya, Akarinyumakarahinda, Kibitangaro Byasatani. Kanda hano umusubize
Mwitonde mubyo murora,mubyo mwumva,no mubikorwa nabiyita intumwa mugendere kuri bibiriya musome 2abakorinto11.14_15 Kanda hano umusubize
AYO NI AMAYOBERA MATAGATIFU Kanda hano umusubize
Ni amayobera ariko si nahamya ko ari matagatifu Kanda hano umusubize
Mwitonde mubyo murora,mubyo mwumva,no mubikorwa nabiyita intumwa mugendere kuri bibiriya musome 2abakorinto11.14_15 Kanda hano umusubize
Mwitonde mubyo murora,mubyo mwumva,no mubikorwa nabiyita intumwa mugendere kuri bibiriya musome 2abakorinto11.14_15 Kanda hano umusubize
Kuki twiranya ibyimana nibyo yesu yavuzeko bizamubanziriza kandi dufite bibiriya .ubundi basingeramazi ngo byangere iki mukwizera Imana Icyogihe yataye asengera amazi ngwashyuhe kandi yongereakanje ,ubonye niyo asengera abantu ngo bihane ibyaha ngo babone ubugingo buhoraho .iriya ni maji. Kanda hano umusubize
Ntasengesho narimwe ryabayeho rigamije kwereka abantuko urisenze afite umwuka wImana ngo babone uko bamwera .afarisayo babye yesu ikimenutso orakibima .ntamuntu usenga mukuri wata igihe asengeramazi kandi aza kongera gukanja.iriya ni maji kuko bashakako abantu babakomerashyi Kanda hano umusubize
Ntasengesho narimwe ryabayeho rigamije kwereka abantuko urisenze afite umwuka wImana ngo babone uko bamwera .afarisayo babye yesu ikimenutso orakibima .ntamuntu usenga mukuri wata igihe asengeramazi kandi aza kongera gukanja.iriya ni maji kuko bashakako abantu babakomerashyi Kanda hano umusubize
Ibitekerezo abasomyi barimo gutanga biragaragaza ko abenshi basobanukiwe. Mu by'ukuri umwami w'ikuzimu ariwe Satani nawe afite ubushobozi bwo gukora ibisa n'ibitangaza! Ingero ni nyinshi muri Bibiliya. Simvuze ko ibitangaza bitakibaho kuko umwuka wera atanga iyo mpano (1korinto12,10), icyo mvuga ni uko ibitangaza atari ryo shingiro ry'ubutumwa bwiza kuko hariho n'izindi mpano nyinshi zirangajwe imbere n'iy'urukundo nk'uko tubisoma muri (1korinto 13,1-2). Yesu yakoraga ibitangaza ku mpamvu ebyiri: kugira ngo abantu bahimbaze kandi bizere Iyamutumye: uyu munsi wa none kutizera ni ubushake kuko ibyangombwa byose birahari(Bibiliya,abakozi b'Imana n'Umwuka Wera) ikindi kandi Yesu yakoraga ibitangaza agamije gufasha abantu mu mibereho yabo ya buri munsi (abakiza indwara, abagaburira, abazurira ababo n,ibindi) ubuse twavuga ko ariya mazi Imana yayashyuhije kuko hari abantu bari bayakeneye ku buryo iyo batayabona ubuzima bwabo bwari kujya mu kaga? Mube maso! Kanda hano umusubize
Kuki twiranya ibyimana nibyo yesu yavuzeko bizamubanziriza kandi dufite bibiriya .ubundi basingeramazi ngo byangere iki mukwizera Imana Icyogihe yataye asengera amazi ngwashyuhe kandi yongereakanje ,ubonye niyo asengera abantu ngo bihane ibyaha ngo babone ubugingo buhoraho .iriya ni maji. Kanda hano umusubize
Ibyo ni imirimo ya Satani na antichrist byo kuyobya amahanga ngo arangarire mu binyoma maze ababyizeye bazarimbuke. Nonese nyine ni ubuhe butumwa burimo cyangwa kwihana ibyaha ngo bakizwe? Gerageza gusoma 2 Thessalonian 2:2-11umenye icyo Bible ivuga kuri ibyo. Kanda hano umusubize
Abakora ibitangaza,ntimugakeke ko baba bakorera imana.Muli Matayo 7:22,23,YESU yavuze ko abantu benshi bakora ibitangaza mu izina rye,azabihakana ku munsi wanyuma.SATANI n'Abadayimoni be,baha imbaraga abayoboke babo bagakora ibitangaza.Mwibuke ko igihe MOSE yakoraga ibitangaza imbere ya FARAWO,abanya Misiri nabo bakoze ibitangaza kandi imana itabemera.Ibi byose mubona bya Magics n'ibindi,ni imbaraga z'abadayimoni.Mujye mumenya kandi ko hali igihe abadayimoni bihindura abantu b'umucyo kugirango bashuke abantu.Soma 2 Abakorinto 11:14.Biriya bintu abantu babona i Kibeho,ntabwo ari MALIYA ubabonekera nkuko bo babikeka.Ni abadayimoni baza mu ishusho y'umuntu.Ikibihamya,nuko abajya i Kibeho basenga Maliya (bamuramya),mu gihe imana idusaba "kuramya imana yonyine".Bisome muli Matayo 4:10.Mu byukuri baba barimo kuramya abadayimoni baza mu ishusho y'umuntu mu kirere cya Kibeho.Abantu bagakeka ko barimo kureba Mariya.Abadayimoni bafite AMAYERI MENSHI. Kanda hano umusubize
Imana ikubabarire kuko utazibyuvuga niba usenga saba ingabire yubushishozi kuko ntwese dutegeje imperuka Kanda hano umusubize
YESA,SHIMWECUTIZACU.TUBEMASODUSENGECANE.IVYONIBIGARAGAZAKUMWAMIWACU.ARIHAFI.AMEN Kanda hano umusubize
Mu buryo bwa Holy Bible, icyo nta gitangaza kirimo kuko nta mpamvu yacyo: igitangaza cy'ukuri kiza ari igisubizo cy'ikibazo runaka. Kanda hano umusubize
Mu buryo bwa Holy Bible, icyo nta gitangaza kirimo kuko nta mpamvu yacyo: igitangaza cy'ukuri kiza ari igisubizo cy'ikibazo runaka. Kanda hano umusubize
Harinawawundi wabateraga inscticide mumaso kandi bakemera.Injiji ziragwira koko. Kanda hano umusubize
Ese icyo n'igitangaza bwoko i? Muragabe,igitangaza ubwacyo kiba gifite umumaro,iyo ikirema gihagurutse abaraho barashima kuko birakenewe ko umuntu ahaguruka. Iyaba muri nigeria harabuze umuriro agasengera amazi agashuha abantu bakabona icyayi twari gushima IMANA ubundi yatetse imitwe. Kanda hano umusubize
yesu yaravuzati mwirinde kuko muminsi yimperuka hazaduka abahanuzi benshi bibinyoma bakora ibitanga nibimenyetso byishi bazayobya benshi nshingiye rero kuribyo yesu yivugiye ibitangaza sicyo kimenyetso kerekana ari umuhanuzi wImana igipimo nyacyo cyumuhanuzi wImana tugisanga muri "yesaya8:20"havugango nimusange amategeko yImana nibiyihamya nibatavuga ihwanye niryo jambo ntamuseke uzabatambikira Kanda hano umusubize
Nyumvira Nawe ngo icyo. Nigitangaza!!!!Ntacyo abagaragu bikibi batazakora yewe bazavuga bati vaha. Wamusozi we bibe aliko byukuri sibazaba bafite ukwizera nkukwanditse muri bibiriya Kristo yakoze ibirenze iyo magic. Yuwo Buddha nawe nuko. Muhamadi nawe. Nuko ariko bo ntibafashwe Nkabo banyamitwe bameze nkababakonikoni ba phalawo Kanda hano umusubize
None se bakubwiye ko uwo bishop ari umuislam? Muhammad (Imana imuha amahoro n' umugisha) umuzanye ute?Wahamanye ubwo buhakanyi bwawe bwo gusenga Yesu kandi ari umuntu wanyuze aho abandi baca. Kanda hano umusubize
NDEMERAKO IMANA IKORA IBITANGAZA Kanda hano umusubize
ndumiwe koko Kanda hano umusubize
Yesu yavuze ati:muragabe mube maso.Kandi ati:mumisi yiherezo gazoza abiyita Kristo kandi bazokora ibitangaza,abantu benshi bazobahurumbira. bagenzi nimusenge cane Kanda hano umusubize


text:
Rugamba Sipiriyani ni umuhanzi akaba n’umwanditsi wamenyekanye cyane mu Rwanda. Ni we washinze itorero Amasimbi n’Amakombe ryarimo imitwe itandukanye yatumaga abasha kubatoza neza. Amwe mu makuru ku buzima bwe yatanzwe n’inshuti ze turayakesha urubuga Irango.info rwayakusanyije.
Umwe mu bagize icyo bavuga kuri Rugamba ni umubikira mama Beyatirisa wo mu muryango w’Abenebikira. Avuga ko ubusanzwe Rugamba yari afite inshuti ye y’umukobwa yitwaga Saverina aza kwitaba Imana. Icyo gihe Rugamba yari yarakomeje amashuri ye i Burayi. Rugamba akimara kubyumva yaragarutse nyuma ni bwo yatangiye gushaka kurambagiza Mukansanga Daforoza wigishaga mu Rwunge rw’Amashuri rw’i Save.
Mama Beyatirisa avuga ko hajemo imbogamizi bitewe n’uko abantu bamubuzaga gusaba uwo mukobwa kuko atari amuzi neza, ikindi umukobwa nawe aka atari yiyumva muri Rugamba.
Rugamba wari waramukunze yahisemo kubanyura inyuma yiyumvikanira n’umuryango we (Daforoza) ubukwe butaha butyo ahagana mu 1965.
N’ubwo kubana kwabo byagoranye, Daforoza yabaye imbarutso y’ugukizwa kwa Rugamba.
Umubikira mama Beyatirisa avuga ko mu rugo rwa Rugamba hajemo utubazo atangira kutumvikana n’umufasha we Daforoza.
Icyo gihe Daforoza we ngo yarasengaga cyane bikamufasha kwihanganira umugabo we mu makosa yamukoreraga. Rugamba we icyo gihe ngo ntiyashishikazwaga n’iby’Imana mu gihe umufasha we yahoraga amusabira.
Mama Beyatirisa avuga ko umunsi umwe Daforoza yabonye umugabo we aje gusaba Penetensiya ndetse atangira kujya ajya mu misa kenshi.
Ngo guhinduka kwa Rugamba kwatangiye kugaragara ubwo yinjiraga mu bakarisimatiki (groupe charismatique) ndetse anashinga ihuriro ryo gusenga « Communaute de l’Emmanuel » ari na bwo yatangiye guhimba indirimbo n’ibisigo bisingiza Imana.
Undi utanga ubuhamya kuri Rugamba ni Anamaliya Mukankuranga wavuze ko amenyana na Rugamba ari we wamukanguriye kwinjira mu ikoraniro Communauté de l’Emmanuel ndetse ngo biza no kumugirira akamaro mu mibereho ye.
Mu gitabo cyanditswe na Padiri Rutinduka avuga ko Rugamba amaze kugarukira Imana yafashe icyemezo cyo gufata icyumba kimwe mu nzu ye yubakamo shapeli umuryango we n’abaturanye bazaga gusengeramo ndetse bagashengerera kuko harimo Ukarisitya.
Karinganire Evariste ubu abyina mu itorero Urugangazi i Butare, yari umubyinnyi mu itorero “Amasimbi n’Amakombe” akaba n’umuzamu mu gihe Rugamba yitabaga Imana muri Jenoside.
Mu buhamya yahaye Padiri Rutinduka yagize ati : « Njye nari umuzamu iwe icyo gihe itariki ya 7.04.1994 abasirikare baraje baca urugi, arasohoka arambwira ati : « Tujye gufungura ». Abasirikare baramuhamagara bati : « Rugamba turashaka umuntu uje aha. Arabasubiza ati “mba mbaroga nta muntu uje aha . » Bati : «
Uraturoga se urabona wadushobora ? ».
Bamusubije mu nzu maze bamusohorana n’abandi barimo babagejeje hanze imbere y’umuryango, barabarasa.
Hapfuye abantu icumi, ababaga mu rugo rwe twari 12, tuvamo turi abantu babiri gusa, njye n’umwana witwa SILIDALI.
Ubu hasigaye 3 gusa. Icyo gihe ndabyibuka hari mu masaa tatu z’igitondo ».
Ngubwo ubuzima bwa Rugamba Sipiriyani. Indirimbo ze n’uyu munsi ntabwo zifatwa nk’indirimbo nziza gusa, ahubwo ubutumwa buzikubiyemo bufatwa nk’impanuro za none, ejo n’ahazaza ku bakuru n’abato.
Inganzo ye ntiyazimye kuko ubu hari korali yamwitiriwe iririmba indirimbo ze n’izindi ziri mu njyana nk’iye yitwa ‘Korali Rugamba’.
M.Fils
Urban Boys yafashe ingamba ku byayivuzweho
Kugona bigiye kubonerwa umuti ubivura
Charly na Nina ngo ‘Urutonde rwa PGGSS6 rurasekeje’
Hazashyirwaho isiganwa ry’amagare ryo kwibuka Lambert Byemayire
Ubusambanyi bwa Wema Sepetu na Kalisah bwatumye nyirakuru yiyahura
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...


text:
Iryo sengesho ryabaye mu gitambo cya misa cyabaye ku cyumweru tariki ya 01 Mutarama 2017.
Kuri uwo munsi misa yatangiye itinze kubera kubura umuriro w’amashanyarazi. Yagombaga gutangiza 11h00 ariko yatangiye 12h11, bagiye gushaka moteri itanga umuriro kugira ngo indangururamajwi zivuge.
Ubwo misa yatangiraga, haguye udutonyanga tw’imvura, turekera aho. Ariko misa igeze mu gihe cyo guhazwa haguye imvura nyinshi irimo n’amahindu.
Abari bicaye ahadatwikiriye bahungiye munsi y’imitaka bahisha imitwe, ariko amaguru aranyagirwa, abari bambaye imyenda miremire iratoha abandi bo banyagirwa hose.
Umwe mu babyeyi wari uhagaze ahitegeye abantu benshi, yarabitegereje nyuma yo guhazwa ni uko agira ati “Ndebera ukuntu abantu bose basa neza. Baracyeye. Barasa n’abamaze kubatizwa.”
Uwitwa Emmanuel Ntwali wari waturutse i Huye, amaze gusoza isengesho ntiyahishe ibyimvuro bye maze ahamya ko iyo mvura yabanyagiye ari umugisha w’Imana.
Agira ati “Ubusanzwe imvura tuyibonamo umugisha. Kuba yatunyagiye ari nyinshi, mu gihe cyo kwakira umubiri wa Kristu, byanakubitiraho ko yari imaze iminsi itagwa, njye mbona ari umugisha n’ubundi Imana yaduhaye.”
Mu nyigisho ibanziriza isengesho ryo gukiza abarwayi, Padiri Hodari yabwiye abakirisitu ko Imana yabanje kubereka ko yabahaye umugisha mu ishusho y’umuriro wabuze umwanya munini hanyuma aho ubonekeye (hacanywe moteri) misa ikabona gutangira.
Ngo Imana yari yabonye basa n’aho batumvise ubutumwa, noneho ibazanira imvura nyinshi.
Muri iryo sengesho hasengewe abarwayi nk’uko bisanzwe ku cyumweru cya mbere cy’ukwezi, bamwe baranakira. Hanasengewe imishinga y’abari baje gutura Imana ibyo bateganya kuzakora muri 2017.


text:
Bugesera: Abikorera basinyanye amasezerano y’ubufatanye n’akarere
Umuyobozi w’akarere n’uhagarariye abikorera nyuma yo gushyira umukono ku masezerano Abikorera bo mu karere ka Bugesera, basinyanye amasezerano y’imyaka ibiri n’ubuyobozi bw’akarere, More...
Gatsibo: Akarere karasaba ubufatanye n’abafatanyabikorwa mu kwesa imihigo
Ubuyobozi bw’Akarere ka Gatsibo bumurikira abafatanyabikorwa ibimaze kugerwaho Ubuyobozi bw’Akarere ka Gatsibo, buvuga ko hatabayeho ubufatanye n’abafatanyabikorwa, imihigo Akarere kaba karahize More...
Gatsibo: Abafatanyabikorwa b’Akarere barasabwa gutahiriza umugozi umwe
Umuyobozi w’Akarere ka Gatsibo mu biganiro n’abafatanyabikorwa b’Akarere Akarere ka Gatsibo karashishikariza abafatanyabikorwa bako gukorera hamwe barushaho gushyira mu bikorwa ibyo buri wese More...


text: Iyamuremye Jean Claude yavutse tariki ya mbere Mutarama 1978, ni mwene Iyamuremye Barthazard na Uwimana Marie Goreth, ni umwaka wa gatatu mu muryango w’abana barindwi, akaba avuka akurikira umuhanzi Nziza Desiré nawe wamenyekanye cyane mu karere. Ese yaje kwitwa Doctor bigenze gute, ubwana bwe bwaranzwe n’ibiki byingenzi? Kuko akenshi abana bagenzi be bakundaga kuzaa kumureba iwabo ngo bajye gukina, bagasanga we yibereye mu bya muzika arimo kuririrmba no kwicurangira, bakundaga kumubaza bati: "Ese urashaka kuba Doctor wa muzika?" Mu bwana bwe ntashobora kwibagirwa ko yakundaga gukina umupira w’amaguru cyane ariko ikimushimisha kurushaho ni ukuntu rimwe na rimwe yakundaga gufata amacupa yabaga yaravuyemo amata ya Nido akayaca, hanyuma agakoramo ingoma akajya ku muhanda agacurangira... soma ibindi


text:
Ese mujya mwibuka gusengerana hagati yanyu? Nibyiza ko hagati y’abashakanye baba bagomba gusenga no gusengera urugo rwabo kugirango Imana irukomeze kandi mubashe kubaho mu buzima bwiza.
}
Ese mujya mwibuka gusengerana hagati yanyu? Nibyiza ko hagati y’abashakanye baba bagomba gusenga no gusengera urugo rwabo kugirango Imana irukomeze kandi mubashe kubaho mu buzima bwiza.
Gusenga
Ese mujya mwibuka gusengerana hagati yanyu? Nibyiza ko hagati y’abashakanye baba bagomba gusenga no gusengera urugo rwabo kugirango Imana irukomeze kandi mubashe kubaho mu buzima bwiza.
Urukundo
Urukundo nyarwo ruranga abashakanye ni ugushyira hamwe kandi bakirinda kugira ibyo bahishanya, mbese bakajya inama mubyo bagomba gukora byose, bizatuma bakundana kurushaho kandi umwe ntazashobora guca inyuma mugenzi we kuko aba atekereza ko umukunzi we ntacyo amukinga muri byose
Gushaka umunezero
Hagati y’abashakanye buri wese aba agomba gushaka uko yanezeza umukunzi we bityo rero ushobora gushaka umunezero mu rugo rwawe ndetse ukereka umukunzi wawe ko umwishimiye birushijejo, ushobora kumutegurira ibikorwa bitunguranye (surprise) nawe uziko akunda kandi uziko nanone bishobora kuba byamushimisha harimo: kumutegurira aniversaire, kumusohokana niba uziko abikunda. Ibyo bishobora kurema umunezero hagati yanyu
Ibiganiro
Ibiganiro ni ngombwa cyane kuko bituma murushaho kugenda mumenyana cyane bigatuma kandi urugo rwanyu rutera imbere kuko buri kimwe cyose muba mukiganiraho ntawishisha undi.
Imbabazi
Ni ngombwa gutanga cyangwa guha imbabazi umukunzi wawe mu gihe yakoze amakosa ariko nanone ningombwa gusaba imbabazi mu gihe uziko wakoshereje umugabo cyangwa umugore wawe, ibi bizatuma muhora munezerewe nimujya mubabarirana ariko nanone ibyo ntibikabe buri gihe kuko uba wizeye yuko uri bubababarirwe ahubwo ujye ukora kuburyo wirinda kugwa mu makosa, aho guhora usaba imbabazi akenshi kuko ashobora kugufata nk’indangare cyangwa se akagufata nk’umuntu utagira icyo yitaho.
Kubahana
Aha ho kubahana ningombwa cyane kuko iyo mutubahanye ni hahandi usanga muhorana umwiryane murugo, biryo rero umuntu wese aba agomba kubaha undi no kumuha agaciro kamukwiriye nkuko bigombwa.
Kwiyakira
Hano bisobanuye ko igihe cyose mwaba murimo mugomba kwiyakira mukirinda kurakaranya ahubwo mugashakira hamwe umuti w’ikibazo cyaba kiri hagati yanyu.
Kwiyitaho
Akenshi umugore washatse umugabo hari ubwo avuga ko ibye byarangiye nta muntu ukimureba ariko nyamara nyuma yo gushaka ahubwo nibwo uba ugomba kwiyitaho cyane kuko abenshi baba bavuga bati umgore wa runaka ameze gutya na gutya, niyo mpamvu uba ugomba kwiyitaho cyane kugirango ugaragare neza mu bandi ndetse uheshe n’ishema uwo mubana
Gufashanya
Aha naho gufashanya ningombwa ariko nanone umugore atagize umugabo inganzwa ngo yumve ko haribyo agomba gukora undi ntabikore, ahubwo muba mugomba gushyira hamwe mugafashanya aho mubona ko ari ngombwa.
Mu gitanda
Umugabo cyangwa umugore iyo yitwaye neza mu buriri bisobanuye ko bose bashobora kugira ibyishimo mubyo bari gukora. Bityo rero buri wese agomba gukora uko ashoboye agashimisha undi nk’uko bikwiriya abashakanye.
Alphonsine
Ibitekerezo
Inama ntayindi uretse kwakira ukuri yakubwije kdi ukabyibagirwa. ibyakozwe n'umwe mbere yuko mumenyana byose mubifata nk'ibitariho naho mwaba mwarabibwiranye. Kanda hano umusubize
mungire inama,njye mfite umukunzi ariko bitewe nibyo yambwiye yakoze naho yabikoreye bijya bintera agahinda nkumva urukundo ruragabanutse nkamufata nkutiyubaha.kdi njye kuva nabaho rwose sinigeze mbikora gusa sinakongera kubimubwira kuko namubwiye ko namubabariye.munjyire inama Kanda hano umusubize


text:
Umwaka
Umwaka
Igice cy'igihe kigizwe n'amezi cumi n'abiri (12) uhereye kuri Mutarama kugeza mu Ukuboza.
Umwaka ushobora kugira iminsi 365 cyangwa 366 bitewe n'uwo ari wo.
Uwo munsi umwe uranga cyangwa ubura uturuka ku kwezi kwa Gashyantare kugira iminsi makumyabiri n'umunani cyangwa makumyabiri n'icyenda bitewe n'umwaka.
Buri myaka ine ukwezi kwa kabiri guhindura umubare w'iminsi ikaba 29. Ni ukuvuga ko imyaka itatu ikurikiranye igira ukwezi kwa Gashyantare kw'iminsi 28 maze umwaka ukurikiyeho ugahita uhindura ikaba 29. Imyaka yose igabanyika na kane igira iminsi 366 naho itagabanyika na kane ikagira 365. Ingero:
- Umwaka wa 1987 wari ufite iminsi 365 (1978 kugabanya 4 ni 496 hagasigara 3)
- Umwaka wa 2000 wari ufite iminsi 366 (2000 kugabanya 4 ni 500 hagasigara zeru(0))
- Umwaka wa 2020 uzagira iminsi 366
- Umwaka wa 2021 uzagira iminsi 365
Umwaka mu Rwanda ugabanyijemo ibihe bine by'ingenzi ari byo Urugaryi, Itumba, Icyi, Umuhindo bitandukanywa n'imigwire y'imvura


text:
Minispoc isanga gusoma bidakwiye guharirwa abarimu n’abanyeshuri gusa
Umuyobozi w’ishami rishinzwe guteza imbere umuco muri Minisiteri y’Umuco na Siporo, Mutangana Steven yagaragaje ko umuco wo gusoma mu bantu batari ku ntebe y’ishuri uri ku gipimo cyo hasi cyane ugereranyije n’abarimu n’abanyeshuri.
Yabigarutseho kuri uyu wa Gatanu ubwo hasozwa icyumweru cyahariwe guteza imbere umuco wo gusoma no kwandika mu muhango witabiriwe n’abanyeshuri batandaukanye, abarimu, abacuruzi b’ibitabo, abakora itangazabitabo hirya no hino mu gihugu n’abandi bantu batandukanye.
Yagize ati “ Iyo urebye usanga mu mashuri ibijyanye no gusoma bimeze neza kuko barabitozwa cyane ndetse bahabwa n’imikoro isaba gusoma, ariko mu bantu batakiri ku ishuri usanga na ba bandi banditse ibitabo bakiri mu ishuri bajya mu kazi bakibagirwa ikitwa igitabo.”
Mutangana yagaragaje ko nubwo hashyirwa imbaraga mu gukangurira abantu umuco wo gusoma no kwanduka, uwo muco ukiri hasi mu Banyarwanda no mu bindi bihugu bikiri mu nzira y’Amajyambere muri rusange ugereranyije n’uko bimeze mu bihugu byateye imbere.
Ibi ngo biterwa n’uko nko muri Afurika hari umuco wo kumva ibyo bakubwiye aho kubyisomera, ibintu ngo bishingiye ku mateka abantu baba baranyuzemo.
Gusa ngo mu bindi abona ko bituma abantu batitabira umuco wo gusoma harimo imyumvire no kutagira inyota y’ibyanditse mu bitabo ngo ube wabigura.
Yagize ati “Igikomeye cyane ni ya myumvire itaragera ku rwego rwo kumva ko umuntu yajya kugura igitabo ngo agisome agire ibyo amenya, ndetse nguhaye nk’urugero ntabwo inyota irazamuka cyane ku buryo umuntu yazigama amafaranga yo kugura igitabo nibura rimwe mu gihembwe cyagwa se bibiri mu mwaka mu mafaranga ahembwa.”
Yakomeje agira ati “Ni byiza ko abantu bahindura imyumvire bagakangukira gusoma no kwandika, ndetse n’utazi gusoma no kwandika agire imyumvire myiza yo kumenya akamaro ko kubimenya.”
Hagumubugingo Viateur ufite ikompanyi icuruza ibitabo, yavuze ko usanga abanyeshuri,ibigo bitandukanye by’amashuri n’imiryango itari iya Leta ari bo bamugurira ibitabo byo gusoma cyane.
Yagize ati “ Uburyo nkoresha cyane ni ukujya mu mashuri nkamurika ibitabo mfite ubundi ufite icyo yakunze akakigura cyangwa nyuma bakazampagara, ariko hashobora no gushira icyumweru nta muntu ndabona aza kugura igitabo iwanjye, bivuze ko umuco wo gusoma ukiri hasi. N’ukigize abikora ku bw’impamvu wenda nko kukigurira abana ku mashuri.
Insanganyamatsiko y’icyumweru cyahariwe gusoma yagiraga iti“ Turenge Imibe z’amashuri, gusoma no kwandika bigere mu ngo no mu muryango.” cyatangiye tariki ya 1 Nzeli 2016.
Minispoc,yakanguriye ababyeyi gusomera abana babo, ndetse nabo bakabasomera ibyo bazi.
U Rwanda rufite gahunda y’uko mu mwaka wa 2017 umubare w’abazi gusoma, kwandika no kubara bazaba bari ku kigero cya 90%, naho mu mwaka wa 2020 mu Rwanda hakazaba hatakirangwa umuntu n’umwe utazi gusoma, kwandika no kubara gusa ubu rugeze kuri 70% ugendeye ku mibare yatangajwe na Minispoc mu 2014.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Bumwe mu buryo bwo kwirinda kunuka mu kanwa
N’ubwo hari abantu usanga batewe ikibazo no kunuka mu kanwa, hari imiti igabanya icyo kibazo giterwa na bagiteri (bactérie) bita plaque ishobora no kwangiza amenyo iyacukura ikanatera indwara y’ishinya.
Hari abantu usanga bagira ikibazo cyo kugira umwuka mubi mu kanwa, ku buryo uwo bavuganye ahita abangamirwa n’uwo mwuka;
ibi bikabatera ipfunwen’ubwigunge ndetse no kwiheza mu bandi.
Urubuga rwa topsante, ruvuga ko nta mpavu yo guhera mu bwigunge kuko hari uburyo bwinshi bwo gukira ubwo (...)
N’ubwo hari abantu usanga batewe ikibazo no kunuka mu kanwa, hari imiti igabanya icyo kibazo giterwa na bagiteri (bactérie) bita plaque ishobora no kwangiza amenyo iyacukura ikanatera indwara y’ishinya.
Hari abantu usanga bagira ikibazo cyo kugira umwuka mubi mu kanwa, ku buryo uwo bavuganye ahita abangamirwa n’uwo mwuka;
ibi bikabatera ipfunwen’ubwigunge ndetse no kwiheza mu bandi.
Urubuga rwa topsante, ruvuga ko nta mpavu yo guhera mu bwigunge kuko hari uburyo bwinshi bwo gukira ubwo burwayi. Uru rubuga rukomeza ruvuga bimwe mu biribwa umuntu yakwifashisha kugira ngo akire.
Igihingwa cyitwa perisile (persil): Ufite icyo kibazo ahekenya amababi yacyo, kuko ngo gifite ubushobozi bwo kurwanya bagiteri zitera kugira umwuka mubi mu kanwa.
Umutobe w’indimu: Ufite iki kibazo afata indimu akazikoramo umutobe, yarangiza akavanga n’utuzi duke ubundi ukajya yogesha uwo mutobe mu kanwa buri munsi kugeza igihe wa mwuka mubi ushiriye.
Ubundi buryo ni ubwo gufata ibibabi by’icyayi birimo amavuta ya elayo n’isukari nke, ubundi ufite cya kibazo agahekenya cyangwa agafata ikiyiko kimwe cy’ikawa akakivanga n’amavuta make ya elayo n’agasukari gake akavanga ubundi akabinywa mbere yo gufata amafunguro.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Gakenke: Abaturage ntibatunguwe n’umwanya wa nyuma mu mihigo
Bamwe mu baturage batuye mu karere ka Gakenke baravuga ko nubwo batishimiye umwanya wa 30, wanyuma mu turere twose mu kwesa imihigo ya 2014-2015, bitanabatunguye kuko babona nta mbaraga nyinshi zishyirwa mubikorwa remezo kandi usanga ahanini bifasha abaturage muri gahunda zitandukanye z’iterambere.
Babitangaje nyuma y’aho kuwa 13 abayobozi b’uturere bari bahuye na Peresident wa repabulika Paul Kagame bamumurikira imihigo y’ibyo bagezeho nibyo bateganya gukora mu mwaka wa 2015-2016, ari nabwo byagaragaye ko akarere ka Gakenke kaje kumwanya wa nyuma.
Bamwe mu batuye muri aka karere bavuga ko nta kintu kigaragara cyerekeranye n’ibikorwa remezo akarere kakoze muri uriya mwaka kuko iyo biza gukorwa nibura byari kubafasha kuza mu myanya y’imbere, bityo bakabona ko kuba barageze kuri uriya mwanya nta gitunguranye kirimo.
Mbonyimpa Martin wo mu murenge wa Gakenke, asobanura ko kuba nta kintu cy’ibikorwa remezo cyakozwe arimwe mu mpamvu zatumye akarere kabo kaza kumwanya wanyuma bityo akaba ataratunguwe
Agira ati “icyo nabonye cyatumye akarere kaba akanyuma kandi kitatunguranye, nta kintu cy’ibikorwa remezo bakoze kigaragara, urebye nk’utundi turere twagiye dukora nk’amagare (Tax park),utundi tugakora Stade, wenda Gakenke yo stade ntabwo yihutirwaga ariko gare ubona ko ntayo, nibura iyo baza kuba barakoze gare cyangwa hari umuhanda bakoze kuburyo bugaragara haricyo byari gutangaâ€
Hagumimana Venuste n’umuturage wo mu murenge wa Busengo, we Ati “byaratubabaje kabisa ariko dushobora kuba twarasigaye inyuma bitewe nibyo bikorwa remezo byabuze, ikintu dukennye cyane n’umuhanda, nk’umuntu iyo yejeje imyaka ye ntakugirango azabone imodoka ibikurayo ibigeze kw’isoko mu Gakenke n’ikibazoâ€
Ubuyobozi bw’akarere ka Gakenke buvuga ko kuba baravuye kumwanya wa 15 bakagera kumwanya wa nyuma byabatunguye gusa ngo bakaba hari impamvu bakeka zirimo ibikorwa bitarangiye
Umuyobozi w’akarere ka Gakenke Nzamwita Deogratias, avuga ko hari ibikorwa bigera kuri bitatu bitarangiye, birimo umuhigo wa Biyogaze byatumye baza mu myanya y’inyuma
Ati “turatekerezako hari ibikorwa bimwe bitari byakarangiye, harimo umuhigo w’amazi wo mu murenge wa Minazi ngirango waratunaniye, hari biyogazi za purasitike twagombaga guha abaturage undi muhigo wa gatatu watunaniye n’amashanyarazi kuburyo twari tugeze nko kuri 50% gusaâ€
Umuyobozi w’akarere avuga ko nubwo byabananiye ariko atari ikosa ryabo kuko ari irya’bafatanyabikorwa babo batubahirije inshingano zabo bityo bikaba bitararangiye
Nubwo ari iyi mihigo itatu gusa ivugwa n’umuyobozi w’akarere, ariko hari n’indi mihigo akarere kari karahize ntiyeswe 100% harimo nk’inyubako y’ibagiro, agaciriro, umuhigo wa Girinka ndetse n’imwe mu mihanda yagombaga gutunganwa ariko ntibikorwe nkuko byari byateganyijwe.


text:
ven.
29
avril
2011
ISOMO RYA MBERE
Igitabo cy’Ibyakozwe n’Intumwa ( Intu 4, 23-31)
23Petero na Yohani bamaze kurekurwa basanga bagenzi babo, babatekerereza ibyo abatware b’abaherezabitambo n’abakuru b’umuryango bababwiye. 24Ngo bamare kubyumva, bose hamwe n’umutima umwe basenga Imana bagira bati «Nyagasani, ni wowe waremye ijuru n’isi, inyanja n’ibiyirimo byose ; 25ni wowe kandi ku bwa Roho Mutagatifu wavugiye mu munwa w’umukurambere wacu Dawudi, umugaragu wawe uti ‘Ni iki giteye amahanga gusakazaka, n’imiryango gutekereza ibidafite umumaro ? 26Abami b’isi barahagurutse n’abatware barakorana, kugira ngo barwanye Nyagasani n’Uwo yisigiye amavuta y’ubutore.’ 27Ni ukuri rwose, Herodi na Ponsiyo Pilato kumwe n’amahanga yose n’imiryango yose ya Israheli, bakoraniye muri uyu mugi kugira ngo barwanye Yezu, umugaragu wawe mutagatifu, uwo wisigiye amavuta y’ubutore. 28Barangiza batyo imigambi yawe yose wari waragennye kuva kera, ku bw’ububasha bwawe n’ubushake bwawe. 29None rero Nyagasani, witegereze ibyo badukangisha byose, maze uhe abagaragu bawe kuvuga ijambo ryawe bashize amanga. 30Urambure ikiganza cyawe maze indwara zikizwe, haboneke ibimenyetso n’ibitangaza mu izina rya Yezu, umugaragu wawe mutagatifu. » 31Nuko ngo bamare gusenga, aho bari bateraniye hahinda umushyitsi; bose buzura Roho Mutagatifu, maze bamamaza ijambo ry’Imana bashize amanga.
ZABURI (Zab 2, 1-3, 4-6, 7bc-9)
Inyik/ Hahirwa abahungira kuri Uhoraho bose.
Cyangwa : Alleluya.
Ni iki gituma amahanga asakabaka,
n’imiryango ikajujura ibitagira shinge ?
Abami b’isi bahagurukiye icyarimwe,
n’abatware bishyira hamwe ngo barwanye Uhoraho n’lntore ye,
bati « Nimucyo ducagagure ingoyi badushyizeho,
tunage kure iminyururu batubohesheje !»
Utetse ijabiro mu ijuru we arabaseka,
Uhoraho abaha urw’amenyo.
Nuko ababwirana uburakari,
ubukare bwe burabakangaranya,
ati « Ni jye wiyimikiye umwami,
kuri Siyoni, umusozi wanjye mutagatifu !»
Yarambwiye ati « Uri umwana wanjye,
jyewe uyu munsi nakwibyariye !
Binsabe, maze nguhe amahanga abe umunani wawe,
n’impera z’isi zibe ubukonde bwawe.
Uzabamenaguza inkoni y’icyuma,
ubajanjagure nk’urwabya rw’umubumbyi.
IBANGONDIRIMBO RIBANZIRIZA IVANJILI (Kol 3,1)
Alleluya Alleluya.
Mwazukanye na Kristu,
nimuharanire ibyo mu ijuru aho Kristu ari,
yicaye iburyo bw’Imana.
Alleluya.
IVANJILI
+ Yohani (Yh 3, 1-8)
Muri icyo gihe, 1mu Bafarizayi hari umugabo witwaga Nikodemu, akaba umwe mu Bayahudi b’abategetsi. 2Nuko aza nijoro asanga Yezu, aramubwira ati “Rabbi, tuzi ko uri umwigisha waturutse ku Mana ; kuko nta muntu washobora gutanga ibimenyetso nk’ibyo werekana, atari kumwe n’lmana.” 3Yezu aramusubiza ati « Ndakubwira ukuri koko : nta muntu n’umwe ushobora kubona Ingoma y’Imana, atavutse ubwa kabiri.» 4Nikodemu aramubwira ati « Umuntu ashobora ate kuvuka kandi ashaje ? Yashobora se gusubira mu nda ya nyina ngo yongere avuke?» 5Yezu aramusubiza ati « Ndakubwira ukuri koko : umuntu atavutse ku bw’amazi no ku bwa Roho, ntashobora kwinjira mu Ngoma y’Imana. 6Icyavutse ku mubiri kiba ari umubiri, n’icyavutse kuri Roho kikaba roho. 7Ntutangazwe n’uko nkubwiye ngo ugomba kongera kuvuka ubwa kabiri. 8Umuyaga uhuha werekeza aho ushaka, ukawumva uhuha, ariko ntumenye aho uturuka cyangwa aho werekeza; nguko uko bimerera umuntu wese wavutse kuri Roho.


text:
Nyaruguru: Abakuru b’imidugudu baributswa ko batorwa nta mushahara basezeranyijwe
Ubuyobozi bw’akarere ka Nyaruguru buributsa abakuru b’imidugudu ko batorwa nta mushahara basezeranyijwe, bityo bakirinda guhemukira abo bashinzwe kuyobora babaka ruswa kugirango bakunde babahe serivise. Ubuyobozi More...
Ikarita nsuzumamikorere ikebura abayobozi n’abaturage bakagira uruhare mu bibakorerwa
Ikarita nsuzumamikorere ikorerwa n’abaturage mu nama rusange ibera mu mudugudu bakagaragaza serivisi bafitemo ibibazo n’uburyo byakemuka, irashimwa ko ifasha abayobozi kumenya ibibazo abaturage bafite More...
Rwanda l Kayonza: village leaders play big role in District development- Mayor
The Mayor of Kayonza district John Mugabo appreciated the role that village leaders play in the development of the district, remarking that they are the source of residents’ welfare amid cooperation More...
Rwanda l Kayonza: Abakuru b’imidugudu bafite uruhare runini mu iterambere ry’akarere
Umuyobozi w’akarere ka Kayonza, Mugabo John, arashima uruhare abakuru b’imidugudu bagira mu iterambere ry’ako karere. Yabashimiye mu nteko rusange More...
Rwanda | Kayonza: Itorereo ry’igihugu ku rwego rw’umudugudu ryatangijwe
Itorero ry’igihugu ku rwego rw’umudugudu ryatangijwe mu murenge wa Nyamirama tariki 30/08/2012 ku rwego rw’akarere ka Kayonza. Mu muhango wo gutangiza itorero ry’igihugu ku rwego rw’ako More...
Rwanda | Rukara: Akagari ka Kawangire kamaze guhugura abatoza b’itorero ry’igihugu ku rwego rw’umudugudu
Akagari ka Kawangire ko mu murenge wa Rukara mu karere ka Kayonza kamaze gutoza intore zizatoza abandi baturage ubwo itorero ry’igihugu rizaba ritangiye ku rwego rw’umudugudu. Intore zigera kuri 80 More...
Rwanda | Gakenke: Buri kagari kagiye kugira televisiyo rusange yo gufasha abaturage gukurikirana gahunda za Leta
Abanyamabanga nshingwabikorwa b’imirenge bahigiye imbere y’inama njyanama y’akarere tariki 14/08/2012 ko bazagura televisiyo imwe mu buri kagari mu rwego rwo gufasha abaturage gukurikirana gahunda More...
Rwanda | Kamonyi: Itorero ryo kurwego rw’umudugudu rizafasha mu iterambere n’umuco
Nyuma y’uko hamwe na hamwe mu midugudu igize akarere ka Kamonyi hatangijwe itorero ry’igihugu kuri urwo rwego, abaturage bavuga ko bunguka ubumenyi bwinshi buzabafasha mu gukunda igihugu, kubana neza, More...
Rwanda | Kayonza: Gushyira itorero ku rwego rw’umudugudu bizatuma abaturage bose bagira indangagaciro z’umunyarwanda nyawe
Ubuyobozi bw’akarere ka Kayonza bugiye kumanura ibikorwa by’itorero ry’igihugu kugeza ku rwego rw’umudugudu kugira ngo abaturage bose bagire indangagaciro na kirazira zibereye umunyarwanda. Kumanura More...
Rwanda | Kamonyi: Hatangijwe gahunda y’itorero ku rwego rw’umudugudu
Kuri uyu wa 02 Kanama 2012, mu midugudu yose igize akarere ka Kamonyi, hatangijwe gahunda y’itorero ry’iguhu, aho abaturage bazakurikirana inyigisho z’umuco ushingiye ku Ndangagaciro na Kirazira More...


text:
Menya amateka y’umuramyi Faustin MURWANASHYAKA Wamenyekanye mu ndirimbo “ Uri Uwera”
Faustin MURWANASHYAKA ni mwene NSANGIRANABO Juvenal na NIBATEKEREZA Anne batuye i kampale muri uganda, yavutse tariki ya 14 Gashyantare 1987 avukira mu gihugu cy’u Rwanda mu ntara y’amajyaruguru, akarere ka Musanze mu Umurenge wa Busogo, ni hafi gato ya ISAI Busogo.
Ese yatangiye kuririmba ryari ? Ubu ageze he ?
Ubusanzwe Murwanashyaka ni umu kristo mu itorero rya Pentekote ADEPR, akiri umwana yakuriye mu itorero rya ADEPR Paruwasi KIGASA ni urusengero ruri hafi ya ISAE- BUSOKO ku bahazi , icyo gihe yigaga mu ishuri ry’icyumweru (Sunday School) ari nabwo yatangiye kuririmbaga muri korali y’abana, icyo gihe yakundaga guhimba uturirimbo twarimo amagambo y’abana, aza no kubabera umutoza w’indirimbo ( Dirgeant ), mu turirimbo yibuka ubwe harimo ako bavugaga ngo “Nimwihangane igihe gito turi hafi yo kuruhuka”.
Uko Iminsi yagiye yicuma, Murwanashyaka yakomeje kugenda akunda kuririmba, mu mwaka wa 2002 yaje kuva muri Korali y’abana ajya muri korali nkuru yitwaga Abungeri, akiyigeramo atangira gukomeza guhimba indirimbo, ari nako bakuru be (Abaririmbyi) bamufashaga kuzikosora , ibi bikaba byamugiriye umumaro cyane kuko byatumye impano ye itera imbere.
Kuririmba wenyine byaje bite?
Bijya gutangira, Murwanashyaka yumvaga Radiyo ivuze, akifuza kureba umuntu wicaye mo, akumva kandi yifuza kureba umuntu uririmbira muri radiyo , bigatuma yibaza ibibazo byinshi, gusa ku ndirimbo ho yibwiraga ko haba hari umuntu wicaye bakamuha Microphone akaririmba (live), Atangira kumva nawe abikunze, ndetse yishyiramo ko nawe amaherezo azavugira kuri Radiyo.
Ibi byatumye atangira kubyitegura, yahimba indirimbo zimwe akaziha Korali, izindi akazizigamira bucece, Rimwe rero aza gutungurara mu rusengero babona aririmbye wenyine indirimbo yise “ Kirajomba” aho yavugaga ngi ikigeragezo kirajomba, kikinjira, kikanahinguranya kigafata umutima kikanagera ku mubiri, Imana yakomeje kumushyigikira kugeza aho muri uyu mwaka wa 2016 Murwanashyaka afite indirimbo zisaga 35 z’amajwi n’izindi zibona 12, ariko kuri ubu ageze kure umuzingo wa Kabiri urimo indirimbo zo mu Kinyarwanda, icyongereza ndetse n’ikigande.
Ni iki cyagiye kimushyigikira.
Mu ubuhamya bwe yakunze kuvuga ko ivugabutumwa ryo kuririmba utarishingiraho cyane ngo wizere ko rizatuma uzamuka ugatera imbere, kuko ahanini usanga nta baterankunga rigira, bityo rero ngo yihaye intego yo kurushaho gusenga, kandi abona Imana igenda ibimuheraho umugisha, gusa ngo urugamba aracyarukomeje kandi ntabwo ateze kuzateshuka.
Ubu twandika aya mateka tariki ya 17 Ugushyingo 2016 Murwanashyaka ni umugabo mu rwego rw’amategeko, yasezeranye na TUYISHIME Faida Borah basezeraniye mu umurenge wa Busogo mu karere ka Musanze , azasezerana mu rusengero rwa ADEPR Nyagatovu -Rukurazo tariki ya 30 Ukuboza 2016, kuri ubu arakorera umurimo w’Imana mu itorero rya ADEPR Ururembo rwo mu gihugu cya Uganda aho n’ababyeyi be ari ho bimukiye, mu gihe cya Vuba akaba ateganya gusezerana mu rusengero n’Uwo Imana yamugeneye.
Faustin hamwe n’umufasha we basezeranye mu murenge
Kanda iyi link wumve ikiganiro www.agakiza.org yagiranye na Faustin Murwanashyaka
https://www.youtube.com/watch?v=4JpQTKVxcVk


text:
Perezida Kagame ni Umwe muba Perezida bakunze Guha icyizere urubyiruko, abinyujije mu mvugo nziza kandi Zigisha urubyiruko kwiyubakira ejo hazaza, haba mu kwiteza imbere, imiyoboreremyiza ndetse no muri Politiki. Ibi yanabiherewe igihembo mpuzamahanga cyo guha icyizere urubyiruko .
Igihe Perezida wa Repubulika y’u Rwanda Paul Kagame, arimo Kuvuga Imbwirwaruhame Ngira amatsiko yo Kumva impanuro aha urubyiruko mu kururemera ejo hazaza heza,mu rwego rwo kwiteza imbere nk’imbaragaga z’u Rwanda(...)
Perezida Kagame ni Umwe muba Perezida bakunze Guha icyizere urubyiruko, abinyujije mu mvugo nziza kandi Zigisha urubyiruko kwiyubakira ejo hazaza, haba mu kwiteza imbere, imiyoboreremyiza ndetse no muri Politiki. Ibi yanabiherewe igihembo mpuzamahanga cyo guha icyizere urubyiruko .
Igihe Perezida wa Repubulika y’u Rwanda Paul Kagame, arimo Kuvuga Imbwirwaruhame Ngira amatsiko yo Kumva impanuro aha urubyiruko mu kururemera ejo hazaza heza,mu rwego rwo kwiteza imbere nk’imbaragaga z’u Rwanda rwejo. Mpita mvata ikaramu yange maze nkandika amwe mu Magambo yuje impanuro , Dore ko Umunyarwanda yagize ati “ Utaganiye na Se Ntamenya icyo Sekuru Yasize avuze”
Paul Kagame, Ukunze kurangwa n’imvugo zuje ubwenge, ubushishozi,ndetse zubaka ,zitagize aho zihurira n’izaranze bamwe mu bayobozi bayoboye U Rwanda bavugaga imvugo zibiba amacakubiri,nka Perezida Habyarimana, Leo Mugesera, Kambanda Ndetse n’abandi.
Dore zimwe mu mpanuro yabwiye urubyiruko rw’U Rwanda nk’impamba izabageza ku iterambere ndetse no kumibereho myiza. Izi mpanuro nizo urubyiruko rw’urwanda rutazibagirwa kuri Paul kagame ku bijyanye no Kwiteza imbere.
“ Abanyaburayi bafite ibigo bitanga abantu bafite imyumvire itari myiza. Icyatumye, u Rwanda ndetse na afrika muri rusange bagwa mu gihombo ni uko abo banyaburayi batigeze baduha ikizere. Igihe tugize umuyobozi ufata ruswa yaba meya cyangwa undi mukozi wo mu biro, igisubizo kiba kujya mu nkiko, icyo gihe abaturage bahita bavuga bati turi abantu bategekwa gusa. Ariko dushobora kwemerera abo banyamahanga gukomeza kwivana muri ibyo”
“ hari ibintu nge nemera, urugero, nk’igihugu cya Korea yepfo cyangwa Singapore. Nemera amateka yabo, uburyo biteje imbere, ndetse nkakunda ukuntu bashoye abaturage babo ndetse n’ikoranabuhanga.”
“Ingufu mu bukungu , cyane cyane ubwiyongere bw’ abakorera, ni yo nzira yonyine irambye ku gihugu cy’u Rwanda “
“Byaturutse mugukorana imparaga nyinshi ari nabyo namwe mugomba gukora, ntakubishidikanya ho , kandi ntitugomba kubitega ku bandi bantu, ngo babidukorere, ni akazi kacu katureba nk’urubyiruko. Ntibikwiye gukorwa gutyo.”
“Igihe Turihamwe tugakorera hamwe nk’urubyiruko, nta mbogamizi n’imwe izatubuza kugera ku cyo twiyemeje”
“ Dufite ububasha n’Ubushobozi bwo kubikora, kuko twabiherewe impano ku buryo nta wundi muntu kuri iy’Isi uyifite nkatwe sibyo? Nibyo!! Kubera iki dushobora kwemera kuba abaturage bo mu rwego rwa kabiri kuri uyu mubumbe w’Isi? Kubera iki twabyemera?, mwibaze icyo kibazo. Buri gihe mujye mwibaza iki kibazo nk’urubyiruko.”
“Urubyiruko, Ejo hacu hazaza, ntimugomba kubyemera , mugomba kugira icyo mubikoraho. Ntago ari ukubivuga mu magambo gusa , kuki tutabikora tukagaragaza impunduka, kandi biroroshye, gusa simvuze ko byoroshye, ndavuga ko dufite imbaraga zo kubikora , ariko tugomba kugira amahitamo meza, tugomba gukora igikwiye, ndetse tukamenya impamvu tugikoze”
“Dushobora kuba abakene bu bikoresho ariko ntituri abakene, mu mitekerereze ndetse no mu bwenge.”
“ Ntidushobora kwemera kubyinira uwari we wese, utekereza ko ari we mwiza cyangwa utekereza ko ari we mu nyamahirwe, waremanywe ibitekerezo byiza, ndetse n’ubutwari “
“Ariko ni inshingano zacu nk’urubyiruko kwizera ko tugomba kugira uruhare mu mpinduka, ndetse tukiyemeza kubigira mo uruhare. Tugomba kugira izo ntego, tugomba kugira amahitamo, tugomba kwitegura kubigeraho”
Izi ni zimwe mu mpanuro twabashije kubona , ubaye ufite uzindi cyangwa indi nyuganizi wakwandikira muhabura,rw maze tugasangiza urubyiruko rwacu impanuro za Perezida Kagame.
Yanditswe na Ukurikiyemfura Leonce/Muhabura.rw
kagame arakagira Imana adufatiye runini
OYO MAGAMBO NANJYE ANKOZE KU MUTIMA ARIKO NATWE MUJYE MUTUVUGANIRA KUKO ABAYOBOZI BACU BATATWITAHO BAKITA KUBAKIRE GUSA TWE NTIDUFASHWE
Kbs uyu munyamakuri ni umuhanga kutugezaho impanuro za kagame wacu


text:
ven.
11
nov.
2011
ISOMO RYA MBERE
Igitabo cya kabiri cy’Abamakabe (2 Mak 7, 1.20-31)
Muri iyo minsi, 1baza gufata na none abavandimwe barindwi hamwe na nyina, umwami abakubitisha imikwege , n’imirya y’ibimasa, ashaka kubahatira kurya inyama z’ingurube zabuzwaga n’amategeko. 20Nyina ubabyara rero aba agatangaza rwose n’intibagirana, we wabonaga abahungu be barindwi bicirwa umunsi umwe, nyamara akiyumanganya gitwari kuko yari yiringiye Nyagasani. 21Yashishikazaga buri wese muri bo mu rurimi rw’abasekuruza be. Uko yakuzuye ibitekerezo bitunganye, akanayoborwa n’ubutwari bwa kigabo, uwo mugore yabwiraga abahungu be ati 22«Uko nabasamye sinkuzi; si jye wabagabiye umwuka n’ubugingo, si nanjye watunganyije ingingo za buri wese muri mwe. 23Ni cyo gituma Umuremyi w’isi, we wahanze muntu akaba n’inkomoko y’ibintu byose, azabagirira impuhwe akabasubiza umwuka n’ubugingo, ubwo mwiyanze ubwanyu kubera urukundo mufitiye Amategeko ye.»
24 Antiyokusi abyumvise yibwira ko bamusuzuguye, ndetse akeka ko bamututse. Ni ko guhendahenda umuhererezi wari ukiri muzima, ndetse anamusezenya mu ndahiro ko azamukungahaza, akadamarara, akazamugira incuti kandi akamushinga imirimo ikomeye naramuka aretse imigenzo y’abasekuruza be. 25 Ariko wa musore ntiyabyitaho; umwami ni ko guhamagaza nyina umubyara, amusaba kumugira inama ngo akunde akize ubuzima bwe. 26Amaze kumwinginga igihe kirekire, yemera kugira umuhungu we inama
27Nuko nyina aramwiyegereza ari na ko ahema wa mugome, amubwira mu rurimi rw’abasekuruza be ati «Mwana wanjye, mbabarira jye wagutwaye mu nda amezi cyenda yose, nkakonsa imyaka itatu, nkakugaburira kandi nkakurera kugeza uko ungana uku, ari jye ukwitaho. 28Ndakwinginze mwana wanjye, ubura amaso witegereze ijuru n’isi, urebe ibihari byose kandi wibuke ko Imana yabikuye mu busa, ndetse n’abantu akaba ari ko baremwe. 29Witinya uyu mwicanyi, ahubwo emera upfane ubutwari nk’abavandimwe bawe, kugira ngo igihe cy’imbabazi z’Imana nikigera nzongere kukubona hamwe nabo.»
30Nyina yabaye akirangiza kuvuga, uwo musore atera hejuru ati «Mbese rnutegereje iki? Sinteze kumvira amabwiriza y’umwami, ahubwo numvira Amategeko abasekuruza bacu bahawe na Musa. 31Naho wowe wahimbye uburyo bwinshi bwo kwicisha urubozo Abahebureyi, ntuzarokoka ibiganza by’Imana.»
ZABURI (Zab 17 (16), 1.2b, 5-6, 8.15 )
Inyik/ Nyagasani, igihe kizaza maze tubone ikuzo ryawe.
Uhoraho, ndenganura!
Nyumva wite ku maganya yanjye;
tega amatwi isengesho ryanjye,
Ridaturutse mu munwa ubeshya.
Ijisho ryawe nirirebe aho ukuri guherereye!
Nahamije intambwe mu mayira yawe,
ibirenge byanjye ntibyadandabirana.
Mana yanjye, ndakwiyambaza kuko unyumva;
ntega amatwi wumve ibyo nkubwira!
Urandinde nk’imboni y’ijisho ryawe,
Umpishe mu gicucu cy’amababa yawe.
Naho jyewe birakwiye ko nzareba uruhanga rwawe;
ninkanguka, nzanyurwa n’uburanga bwawe.
IBANGONDIRIMBO RIBANZIRIZA IVANJILI (Hish 22, 12)
Alleluya Alleluya.
Dore Nyagasani agiye kuza bidatinze, aje afite ibihembo yateganyije,
kugira ngo agororere buri muntu akurikije ibikorwa bye.
Alleluya.
IVANJILI
+Luka (Lk 19, 11-28)
11Mu gihe abantu bari bamuteze amatwi, Yezu yongera kubacira umugani kuko yari ageze hafi ya Yeruzalemu, kandi hakaba hari abibwiraga ko Ingoma y’Imana igiye kwigaragaza ako kanya. 12Nuko aravuga ati «Umuntu w’igikomangoma yagiye mu gihugu cya kure ajyanywe no kwimikwa, byarangira akagaruka. 13Nuko ahamagara icumi mu bagaragu be, abaha ibiceri cumi bya feza, arababwira ati “Muzabikoreshe neza bizunguke kugeza igihe nzagarukira.” 14Ariko abaturage be baramwangaga, maze bamukurikiza intumwa zo kuvuga ngo “Ntidushaka ko uriya atubera umwami!“ 15Amaze rero kwimikwa aragaruka, ahamagaza abagaragu yari yarahaye feza ze, kugira ngo amenye icyo buri muntu yungutse. 16Uwa mbere araza aravuga ati . “Nyagasani, ifeza yawe yungutse izindi cumi.” 17Umwami aramubwira ati “Ni uko, ni uko, mugaragu mwiza! Kubera ko wabaye inyangamugayo mu bintu bike, uzatwara imigi cumi.” 18N’uwa kabiri araza ati “Nyagasani, ifeza yawe yungutse izindi eshanu” 19N’uwo nguwo umwami aramubwira ati “Nawe uzatwara imigi itanu.“
20«Undi na we araza ati “Nyagasani, dore ifeza yawe, nayibitse neza mu gitambaro. 21Koko naragutinye kuko uri umunyamwaga: utwara ibyo utabitse, ugasarura aho utabibye.” 22Umwami aramusubiza ati “Amagambo yawe umaze kwivugira ni yo ngiye kukuziza, wa mugaragu mubi we! Wari uzi ko ndi umunyamwaga, ntwara ibyo ntabitse, ngasarura ibyo ntabibye. 23Wabujijwe n’iki gushyira feza yanjye mu isanduku y’ububiko, ngo ningaruka uyimpane n’inyungu yayo?” 24Nuko abwira abari aho ati “Nimumwake ifeza ye, maze muyihe uzifite ari icumi”. 25Baramubwira bati “Nyagasani, ko afite se nyine icumi !” 26Umwami arabasubiza ati “Ndabibabwiye: ufite wese bazamwongerera, naho ufite ubusa bazamwambura n’utwo yari atunze. 27Naho abanzi banjye banze ko mbabera umwami, nimubazane hano mubicire imbere yanjye.”» 28Yezu amaze kuvuga ibyo abarangaza imbere, azamuka agana i Yeruzalemu.


text:
Urugendo rwo gusura Israel umunsi wa 5
Uyu munsi twasuye ihema rya Abraham. Twagiyeyo duhetswe n’ingamiya. Tugezeyo twabonye uko Abraham yajyaga yakira abashyitsi batubwira ko ari umuco w’Abayuda, buri wese yazimaniwe muri iri hema.
Iyo umanuka kw’ihema rya Aburahamu ugenda kungamiya
Iyo muhageze Aburahamu abaha amazi yo gukaraba
Nyuma y’ibiganiro byiza arabazimanira
Abashyitsi bafashe akanya ko gushima Imana no gushimira Aburahamu
Ururwiro twakiranywe rwatumye twifuza ifoto y’Urwibutso
Twakomereje urugendo ahitwa Qumuran bu butayu bwa Yudaya aho niho Yohana umubatiza yabaga n’abigishwa be Matayo 3:1-6 twahabonye bimwe mu bikoresho byari bibitswemo imizingo yaje kuboneka mu mwaka wa 1967 umwe muri iyo mizingo twawubonye. Na Yesu yaje kuhasanga Yohana hamwe n’intumwa ze
Ubutayu bwa Qumuran basanzemo imizingo
Umwe mu mizingo bahatoraguye
Abayuda bahatuye bakora imihango yo kwiyeza
Basangirira hamwe
Twasuye Yeriko tubona umusozi Yesu yasengeyeho ahamara iminsi 40 ageragezwa na Satani Matayo 4:1-11 twabonye ibisigazwa by’inkike z’ i Yeriko zasenyutse mu gihe cya Yosuwa 6;1-20
Uyu musozi niwo Yesu yasengeyeho iminsi 40
Twasuye na none igiti Zakayo yuriye ntabwo ari umuvumu nkuko bakivuga muri Bibiliya y’ikinyarwanda, icyo giti a kirahari kugeza uyu munsi.
Iki nicyo giti Zakayo yiriye kugira ngo arebe Yesu
Twasuye ubutayu bwa Masada ahahoze inyubako y’umwami Herode. Abaroma bamaze gutwika urusengero rw’I Yerusalemu. Ni mu butayu bw’i Yudaya. Abo bashatse kuzana revolution Abaroma barabarwanya babasanga i Masada. Abaroma babarwanirijeyo birabananira bimara imyaka 4 birwanaho nyuma bugarijwe abagera 956 bahitamo kwiyica n’imiryango yabo. Bose barapfuye barashira uwanyuma warusigaye ariyica banga kugwa mu maboko y’abatarakebwe aribo baroma.
Kuzamuka Masada nukugenda mutumodoka twabigenewe tugenda mu kirere
Ikibaya cya sodomu na Gomora kiri ku birometero 25 uvuye i Masada ikibaya gifite amateka mabi abahatuye bakoze ibyangwa n’ Imana kugeza ubwo Imana ifata icyemezo cyo kuharimbura Itangiriro 14:3, 19:26. Munsi y’uwo musozi w’i Masada hari inyanja ipfuye hakurya niho hari umusozi wa Mowabu hakaba hatuwe n’abanyemowabu bakomoka ku bana Loti yabyaranye n’abakobwa be. Ariko aha Imowabu na none hakomotse umukobwa yabaye intwari muri Isirayeli yitwa Rusi.
Twasuye na none inyanja y’umunyu uwaratuyoboye yatubwiye ko iyi nyanja ifite amateka afite icyo yatwigisha nk’abakristo, Ubusanzwe Yorodani yisuka mu nyanja ya Galilaya uwo mugezi ugakomeza utembera mu nyanja ipfuye hamwe n’indi migezi myinshi n’amazi akomoka mu misozi ikikije iyi nyanja ipfuye byose byisukamo ariko yo ntaho isuka byose irabigumana ibyo bigerageranywa n’umukristo udatanga ahora yakira gusa.
Inyanja ipfuye
Mu gihe cy’Abaroma, muri aka gace abakozi bahembwaga umunyu wacukuwe muri iyo nyanja niho hakomoka ijambo salaire (sel), na none abasirikare nabo babahembaga umunyu niho hava ijambo soldat( solt)
Turakomeza kubakurikiranira amakuru y’impamo kandi tuzayabagezaho uko yakabaye, Niba wifuza gusura iki gihugu watwegera tukabigufashamo.
Pastor Desire@agakiza.org mu butayu bwa Yudaya


text:
Ubwo abadepite basuraga Umurenge wa Ngamba, abaturage babagaragarije ko hari abayobozi babarenganya.
Depite Mporanyi Theobald, abisobanura agira ati “Hari aho twageze ku kagari dusanga umuturage wahawe icyangombwa cyo kubaka, ariko gitifu wa’akagari na DASSO bamubujije amahwemo ku buryo yatubwiye ati ‘barangendaho’, hari n’abasaza batubwiye ngo barakubita”.
Ikibazo cyo guhohotera abaturage bikozwe n’abayobozi cyabonywe kandi n’abadeepite basuye umurenge wa Rugarika, aho basanze umuturage wakubiswe na Komite nyobozi y’umudugudu, no mu gukemura ikibazo ntahabwe ubutabera bukwiye kuko Polisi yamwohereje mu bunzi.
Depite Umulisa Henriette ati « umuturage yageze kuri Polisi, Polisi na we ntabwo yamubereye imfura kandi yari afite ‘expertise ‘yemeza ko yavunitse imbavu. Baramubwira ngo najye kwiyunga. Ubwo kugira ngo iki kibazo tukimenye, ni uko umunsi twajyagayo bari bakubise undi muturage ».
Umuyobozi w’Akarere ka Kamonyi, Aimable Udahemuka, na we yagaye iyo myitwarire mibi iranga bamwe mu bayobozi, ahita asaba abanyamabanga nshingwabikorwa b’imirenge kumukorera urutonde rw’abayobozi bagira urugomo mu baturage.
Yagize ati «Ikibazo cy’urugomo rukorwa n’abayobozi, banyakubahwa ba gitifu, ndabasaba ko mwankorera raporo rw’abakuru b’imidugudu, abakuru b’utugari n’abarimu bagaragarwaho ibyo bibazo kugira ngo tubikemure »
Ibindi bibazo by’imiyoborere abadepite babonye, n’iby’abaturage batubaha abayobozi n’ abashaka guhora bahabwa inkunga .
Depite Mukayuhi Rwaka Costance waje akuriye itsinda, yasabye ubuyobozi gukora ubukangurambaga mu baturage bakabigisha umuco.
Ati « Iki kintu mugomba kugihagurukira kuko hari n’aho batinyukaga bagatunga urutoki abayobozi. Noneho byagera ku gitsina gore bikaba agahuma munwa. Hari aho bigera ukavuga uti ‘tutabihagurukiye byaba ‘crise’y’ubuyobozi butumvikana mu baturage’. Batabuha agaciro ».
Uru ruzinduko abadepite barutangiye tariki 24 bageza 29 Kamena 2016, baganira n’abaturage kuri gahunda y’isuku , ibibazo by’imirire n’iby’abana bata ishuri.